3. การประกอบธุรกิจของแต่ละสายธุรกิจ

กลุ่มธุรกิจดำเนินการออกอากาศและสื่อโฆษณา

ธุรกิจโทรทัศน์

  ดำเนินการโดย บริษัท บางกอกเอ็นเตอร์เทนเม้นต์ จำกัด

1.  ลักษณะของผลิตภัณฑ์หรือบริการ

  บริษัท บางกอกเอ็นเตอร์เทนเม้นต์ จำกัด
  ได้ทำสัญญาร่วมดำเนินกิจการส่งโทรทัศน์สีกับองค์การสื่อสารมวลชนแห่งประเทศไทย
  (อ.ส.ม.ท.) ประเภท
  Build-Transfer-Operate(BTO)ให้เป็นผู้จัดสร้างสถานีส่งสัญญาณโทรทัศน์สีทั้งในส่วนกลางและส่วนภูมิภาค
  รวม 32 สถานี และได้รับสิทธิให้เป็นผู้ดำเนินการบริหารสถานีวิทยุโทรทัศน์ไทยทีวีสีช่อง 3
  โดยบริษัทฯได้ทำสัญญาร่วมดำเนินกิจการส่งโทรทัศน์สีกับองค์การสื่อสารมวลชนแห่งประเทศไทย
  รวมทั้งสิ้น 4 ฉบับ ฉบับสุดท้ายลงวันที่ 2 พฤษภาคม 2532 อายุสัมปทาน 30 ปี สิ้นสุดวันที่ 25
  มีนาคม 2563

  บริษัทเป็นเจ้าของเวลาออกอากาศทั้งหมดที่มีอยู่ในฐานะที่เป็นนายสถานี
  และมีหน้าที่จัดผังรายการออกอากาศให้เหมาะสมเพื่อให้มีจำนวนผู้ชมสูงสุดในแต่ละวัน
  บริษัททำการผลิตรายการประเภทข่าวด้วยตนเอง แต่สำหรับรายการประเภทบันเทิงต่าง ๆ เช่น
  ละครโทรทัศน์ รายการทอล์คโชว์ วาไรตี้โชว์ ภาพยนตร์ต่างประเทศ เป็นต้น
  จะร่วมจัดหารายการกับผู้ผลิตรายการอื่น
  ในกรณีที่บริษัทใช้รายการที่ร่วมกันจัดหากับผู้ผลิตรายการอื่น
  บริษัทจะแบ่งเวลาโฆษณากับผู้ผลิตรายการเป็นกรณีๆไป
  วิธีการแบ่งเวลาโฆษณานี้จะช่วยให้บริษัทสามารถบริหารเวลาโฆษณาได้อย่างยืดหยุ่น
  และมีประสิทธิภาพ ทั้งนี้
  สำหรับการออกอากาศในช่วงเวลาที่มีผู้ชมโทรทัศน์สูงสุดหรือที่เรียกกันว่าไพร์มไทม์ (Prime
  Time) นั้น
  บริษัทมีนโยบายที่จะนำเสนอรายการบันเทิงที่จัดหาผ่านบริษัทผู้จัดหาและผลิตรายการในเครือเป็นหลัก

  สิทธิหรือข้อจำกัดในการประกอบธุรกิจ

การควบคุมของภาครัฐ

  การดำเนินธุรกิจของบริษัทในปัจจุบันอยู่ภายใต้บังคับของ
  พระราชบัญญัติวิทยุกระจายเสียงและวิทยุโทรทัศน์ พ.ศ. 2498 [พ.ร.บ.วิทยุกระจายเสียงฯ]
  ซึ่งกำหนดห้ามมิให้มีการส่งกระจายเสียงออกอากาศวิทยุกระจายเสียง และวิทยุโทรทัศน์
  ยกเว้นจะได้รับอนุญาตจากเจ้าพนักงาน
  ทั้งนี้ยกเว้นหน่วยงานของรัฐบางหน่วยงานที่ระบุอยู่ในกฎกระทรวงเช่น กระทรวงกลาโหม
  องค์การสื่อสารมวลชนแห่งประเทศไทยซึ่งปัจจุบันคือ บริษัท อ ส ม ท จำกัด (มหาชน)
  กรมไปรษณีย์โทรเลข กรมประชาสัมพันธ์ ฯลฯ

  นอกจากนี้ บริษัทยังต้องปฏิบัติตามกฎกระทรวงและระเบียบที่เกี่ยวข้องด้วย
  โดยปัจจุบันปฏิบัติตามกฎกระทรวง ฉบับที่ 14 (พ.ศ. 2537) ออกตามความใน
  พ.ร.บ.วิทยุกระจายเสียงฯ
  โดยมีกรมประชาสัมพันธ์เป็นผู้กำกับดูแลการปฏิบัติให้เป็นไปตามกฎกระทรวง
  ซึ่งกำหนดหลักเกณฑ์ในการดำเนินบริการส่งวิทยุกระจายเสียงและวิทยุโทรทัศน์,
  ผู้จัดรายการและผู้ดำเนินรายการ, การควบคุมด้านรายการ,
  การควบคุมการโฆษณาและบริการธุรกิจ, การให้ความร่วมมือกับทางราชการ
  และการพักใช้และเพิกถอนใบอนุญาต และระเบียบว่าด้วยวิทยุกระจายเสียงและวิทยุโทรทัศน์
  พ.ศ. 2535
  ซึ่งกำหนดให้มีการตั้งคณะกรรมการกิจการวิทยุกระจายเสียงและวิทยุโทรทัศน์แห่งชาติ (กกช.)
  ให้เป็นผู้กำกับดูแลการดำเนินงานของสถานีวิทยุโทรทัศน์ทั้งหมดที่ได้รับอนุญาตให้ปฏิบัติตามระเบียบ
  และข้อบังคับที่กำหนดขึ้น
  นอกจากนี้ได้กำหนดวัตถุประสงค์ของการส่งวิทยุกระจายเสียงหรือวิทยุโทรทัศน์, การจัดตั้ง
  การย้ายสถานี และลักษณะทางเทคนิคและคุณสมบัติของเจ้าหน้าที่ของทางสถานี
  การดำเนินงานของสถานี, หน้าที่รับผิดชอบของเจ้าหน้าที่สถานี, การดำเนินรายการ รวมถึง
  กำหนดให้มีคณะอนุกรรมการเพื่อพิจารณาคำร้องและความคิดเห็นของประชาชน
  และมาตรการบังคับเพื่อให้เป็นไปตามระเบียบ

  ในส่วนของกฎระเบียบเกี่ยวกับการโฆษณาและบริการธุรกิจนั้น
  ได้ปฏิบัติตามประกาศกรมประชาสัมพันธ์ เรื่องกำหนดหลักเกณฑ์
  และระยะเวลาสำหรับการโฆษณาและบริการธุรกิจทางสถานีวิทยุกระจายเสียง และวิทยุโทรทัศน์
  ฉบับลงวันที่ 18 เมษายน 2539 ซึ่งกำหนดโดยอธิบดีกรมประชาสัมพันธ์
  โดยอาศัยอำนาจตามกฎกระทรวงฉบับที่ 14 (พ.ศ.2537)
  ออกตามความในพ.ร.บ.วิทยุกระจายเสียงฯ ซึ่งแก้ไขเพิ่มเติมโดย พ.ร.บ.
  วิทยุกระจายเสียงและวิทยุโทรทัศน์ (ฉบับที่ 4) พ.ศ. 2530 สรุปได้ดังนี้

-   ให้สถานีวิทยุกระจายเสียงทำการโฆษณาและบริการธุรกิจได้ไม่เกินชั่วโมงละ 12 นาที
    แต่เมื่อรวมเวลาโฆษณาและบริการวิทยุตลอดทั้งวัน เฉลี่ยแล้วต้องไม่เกินชั่วโมงละ 10 นาที

-   ให้สถานีวิทยุโทรทัศน์ทำการโฆษณาและบริการธุรกิจได้ไม่เกินชั่วโมงละ 12 นาที 30 วินาที
    แต่เมื่อรวมเวลาโฆษณาและบริการวิทยุตลอดทั้งวัน เฉลี่ยแล้วต้องไม่เกินชั่วโมงละ 12 นาที

-   โดยให้สามารถแนะนำรายการของทางสถานีวิทยุกระจายเสียงและวิทยุโทรทัศน์
    โดยไม่นับรวมเป็นเวลาโฆษณาได้ชั่วโมงละ 1 นาที 30 วินาที

  นอกจากนี้ การดำเนินธุรกิจของบริษัทในปัจจุบันยังอยู่ภายใต้บังคับของ พระราชบัญญัติวิทยุคมนาคม
  พ.ศ. 2498 [พรบ.วิทยุคมนาคม] ซึ่งกำหนดให้การทำ มี ใช้ นำเข้า นำออก
  หรือค้าซึ่งเครื่องวิทยุคมนาคม หรือใช้คลื่นความถี่ของสถานีวิทยุคมนาคม แล้วแต่กรณี
  จะต้องได้รับอนุญาตจากอธิบดีกรมไปรษณีย์โทรเลข ตามที่กำหนด

  การเปลี่ยนแปลงในการกำกับดูแลการประกอบธุรกิจวิทยุกระจายเสียง และวิทยุโทรทัศน์

  รัฐธรรมนูญแห่งราชอาณาจักรไทย มาตรา 40
  กำหนดให้คลื่นความถี่ที่ใช้ในการส่งวิทยุกระจายเสียง วิทยุโทรทัศน์ และวิทยุโทรคมนาคม
  เป็นทรัพยากรสื่อสารของชาติเพื่อประโยชน์สาธารณะ
  จึงให้มีการจัดตั้งองค์กรของรัฐที่เป็นอิสระทำหน้าที่จัดสรรคลื่นความถี่
  และกำกับดูแลการประกอบกิจการวิทยุกระจายเสียง วิทยุโทรทัศน์ และ กิจการโทรคมนาคม
  โดยการดำเนินการจัดสรรคลื่นความถี่และการกำกับดูแลกิจการฯนั้นต้องคำนึงถึงประโยชน์สูงสุดของประชาชน
  ในระดับชาติ และระดับท้องถิ่น ทั้งในด้านการศึกษา วัฒนธรรม ความมั่นคง ของรัฐ
  และประโยชน์ สาธารณะอื่น รวมทั้งกำกับดูแลให้มีการแข่งขันโดยเสรีอย่างเป็นธรรมด้วย

  ทั้งนี้ ในบทเฉพาะกาล มาตรา 335 (2) ได้กำหนดห้ามไม่ให้นำบทบัญญัติ มาตรา 40
  มาใช้บังคับ จนกว่าจะมีการตรา กฎหมายอนุวัตการให้เป็นไปตามบทบัญญัติดังกล่าว ซึ่งต้องไม่เกิน
  สามปีนับแต่วันประกาศใช้รัฐธรรมนูญนี้ ทั้งนี้ กฎหมายที่จะตราขึ้น
  จะต้องไม่กระทบกระเทือนถึงการอนุญาต สัมปทานหรือสัญญา
  ซึ่งมีผลสมบูรณ์อยู๋ในขณะที่กฎหมายดังกล่าวมีผลใช้บังคับ จนกว่า การอนุญาต สัมปทาน
  หรือสัญญานั้น จะสิ้นผล

  ผลของรัฐธรรมนูญฯมาตรา 40
  ทำให้มีการตราพระราชบัญญัติองค์กรจัดสรรคลื่นความถี่และกำกับกิจการวิทยุกระจายเสียง
  วิทยุโทรทัศน์ และกิจการโทรคมนาคม พ.ศ. 2543 [พรบ.องค์กรจัดสรรคลื่นความถี่ฯ] ขึ้น
  โดยให้มีการจัดตั้งองค์กรที่เกี่ยวข้องกับการประกอบกิจการ ดังนี้

1.  คณะกรรมการกิจการกระจายเสียงและกิจการโทรทัศน์แห่งชาติ [กสช.]
    มีอำนาจหน้าที่ตามที่บัญญัติไว้ในพรบ.องค์กรจัดสรรคลื่นความถี่ฯ
    รวมทั้งการกำหนดนโยบายและจัดทำแผนแม่บทกิจการกระจายเสียง และกิจการโทรทัศน์
    กำหนดลักษณะและประเภทของกิจการกระจายเสียงและกิจการโทรทัศน์
    พิจารณาอนุญาตและกำกับดูและการประกอบกิจการกระจายเสียงและกิจการโทรทัศน์
    และพิจารณาอนุญาตและกำกับดูแลการใช้คลื่นความถี่เพื่อกิจาการวิทยุ
    กระจายเสียงและกิจการวิทยุโทรทัศน์

2.  คณะกรรมการร่วม ซึ่งประกอบด้วยกรรมการกิจการกระจายเสียงและกิจการโทรทัศน์แห่งชาติ
    และกรรมการกิจการโทรคมนาคมแห่งชาติ (กทช.) มีหน้าที่บริหารคลื่นความถี่
    ระหว่างคลื่นความถี่ที่ใช้ในกิจการวิทยุกระจายเสียง และวิทยุโทรทัศน์
    และกิจการวิทยุโทรคมนาคม

  ดังนั้น เมื่อมีการแต่งตั้ง กสช.แล้วเสร็จ หน่วยงาน กสช.
  จะเป็นผู้มีบทบาทมากที่สุดในกิจการวิทยุและโทรทัศน์
  บริษัทย่อมจะต้องปฏิบัติตามหลักเกณฑ์ที่กฎหมาย หรือกสช.กำหนด ตามความใน
  พรบ.องค์กรจัดสรรคลื่นความถี่ฯ

  เนื่องจาก ปัจจุบันยังไม่มีการแต่งตั้ง กสช.การกำกับดูแลกิจการกระจายเสียงและกิจการโทรทัศน์
  จึงยังอยู่ในความดูแลของ สำนักนายกรัฐมนตรี กรมประชาสัมพันธ์ กรมไปรษณีย์โทรเลข
  และคณะกรรมการกิจการวิทยุกระจายเสียงและวิทยุโทรทัศน์แห่งชาติ (กกช.)
  ซึ่งเป็นคณะกรรมการที่จัดตั้งขึ้นตามระเบียบว่าด้วยวิทยุกระจายเสียงและวิทยุโทรทัศน์ พ.ศ.
  2535
  ที่นายกรัฐมนตรีโดยความเห็นชอบของคณะรัฐมนตรีกำหนดให้มีขึ้นเพื่อทำหน้าที่ต่างๆตามที่กำหนดในระเบียบดังกล่าว
  โดยมีกองงานคณะกรรมการกิจการวิทยุกระจายเสียงและวิทยุโทรทัศน์แห่งชาติ
  ทำหน้าที่ดำเนินการเกี่ยวกับงานเลขานุการ กกช.
  ตามที่กำหนดในกฎกระทรวงแบ่งส่วนราชการกรมประชาสัมพันธ์ สำนักนายกรัฐมนตรี พ.ศ. 2545

ผู้ประกอบกิจการโทรทัศน์ รูปแบบการดำเนินงาน และผู้ที่เกี่ยวข้อง

  ผู้ประกอบกิจการสถานีวิทยุโทรทัศน์ประเภทฟรีทีวี ปัจจุบันมีอยู่ด้วยกันทั้งสิ้น 6 รายโดยที่
  5เครือข่ายเดิม(ช่อง 3,5,7,9 และ 11)ส่งวิทยุโทรทัศน์ในย่านความถี่วีเอช เอฟ (VHF)
  ซึ่งใช้ความถี่ 30-300 เมกะเฮิรตซ์ ด้วยข้อจำกัดด้านความถี่
  เนื่องจากจะทำให้เกิดการรบกวนกันของสัญญาณ
  ทำให้ไม่สามารถจัดตั้งสถานีโทรทัศน์ระบบวีเอชเอฟเพิ่มขึ้นได้อีก ช่วงกลางปี 2539
  สำนักนายกรัฐมนตรีได้อนุมัติให้จัดตั้งสถานีวิทยุโทรทัศน์ใหม่ในระบบยูเอชเอฟ(UHF)
  โดยจะส่งคลื่นวิทยุโทรทัศน์ในย่านความถี่ 300-3,000 เมกะเฮิรตซ์ ให้กับสถานีโทรทัศน์ไอทีวี

  ผู้ประกอบการในธุรกิจนี้ สามารถแบ่งเป็นลักษณะต่าง ๆ ได้ดังนี้

  1. เจ้าของเวลา สถานีวิทยุโทรทัศน์เป็นเจ้าของเวลาการแพร่ภาพทั้งหมดของสถานี
  โดยมีผู้ที่เป็นเจ้าของเวลาอยู่ 6 สถานี คือ ช่อง 3 ช่อง 5 ช่อง 7 ช่อง 9 ช่อง 11และ iTV

  2.
  ผู้เช่าเวลาเป็นผู้ที่เช่าเวลาจากสถานีมาเพื่อจำหน่ายต่อหรือเพื่อหารายการมาแพร่ภาพตามเวลาที่เช่ามา
  นอกจากนี้ยังมีนายหน้าทั่วไปที่ซื้อเวลาแล้วนำไปจำหน่ายต่ออีกทอดหนึ่ง

  3. ผู้เช่าช่วงเวลา ที่เช่าเวลาต่อมาจากผู้เช่าเวลารายอื่นอีกทอดหนึ่ง
  อาจเช่ามาเพื่อจำหน่ายต่อหรือเพื่อหารายการมาแพร่ภาพในเวลานั้นๆ ก็ได้

  4. ผู้ผลิตรายการเป็นผู้ประกอบธุรกิจด้านการผลิตรายการเป็นหลัก
  โดยจะรับผิดชอบในกระบวนการผลิตรายการการรวมทั้งติดต่อกับศิลปินนักแสดงต่างๆ

  5. ผู้ขายโฆษณา ผู้ทำหน้าที่ขายโฆษณา อาจเป็นเจ้าของเวลาโฆษณาของสถานีวิทยุโทรทัศน์
  ซึ่งสามารถนำไปจำหน่ายให้แก่ผู้ที่สนใจลงโฆษณาเอง
  หรืออาจเป็นนายหน้าผู้ที่ทำหน้าที่รับเหมาเวลาโฆษณา เพื่อการจำหน่ายต่อ
  ในปัจจุบันนี้มีทั้งสถานีผู้ที่เป็นเจ้าของเวลา ผู้ผลิตรายการ ผู้เช่าเวลา ตลอดรวมถึงนายหน้า
  ที่ทำหน้าที่เป็นผู้จำหน่ายเวลาโฆษณา

  3.2 การตลาดและภาวะ การแข่งขัน

  (1). นโยบายการตลาดและกลยุทธ์ในการแข่งขัน

  1. เพิ่มอัตราคนดูรวม เนื่องจากการวัดผลงานการจัดรายการของสถานีโทรทัศน์
  จะสามารถพิจารณาได้จากอัตราคนดูในแต่ละช่วงเวลา
  สถานีจึงเน้นในการเลือกรายการที่มีคุณภาพและการจัดผังรายการให้เหมาะสม

  2. เลือกสรรรายการที่มีคุณภาพ สถานีให้ความสนใจอย่างยิ่ง
  ในการคัดเลือกรายการที่จะนำมาแพร่ภาพในทุกขั้นตอน
  ตั้งแต่การร่วมกับผู้ผลิตรายการเลือกบทประพันธ์หรือภาพยนตร์ ผู้กำกับการแสดง ตัวดาราผู้แสดง
  ตลอดจนควบคุมคุณภาพของรายการโดยตลอดทั้งกระบวนการ
  เพื่อให้รายการมีคุณภาพตามที่ต้องการและได้รับความนิยมจากกลุ่มผู้ชมให้มากที่สุด

  3. จัดผังรายการให้เหมาะสม
  เพื่อให้มีความเหมาะกับกลุ่มผู้ชมในแต่ละช่วงเวลาและหลีกเลี่ยงการแข่งขันกับรายการของสถานีโทรทัศน์ช่องอื่น
  ๆ ทั้งนี้ สถานีจัดได้ว่าเป็นผู้นำของการจัดผังรายการภายในกลุ่มผู้ประกอบการโทรทัศน์ด้วยกัน
  โดยมีการปรับเปลี่ยนผังรายการของสถานีไปเรื่อย ๆ ตามสมัยนิยม

4.  ควบคุมคุณภาพของรายการ โดยเฉพาะรายการประเภทละคร
    สถานีมีนโยบายที่จะต้องผลิตให้เสร็จสมบูรณ์ก่อนที่จะเริ่มแพร่ภาพ
    เพื่อให้การถ่ายทำเป็นไปอย่างสมบูรณ์มากที่สุดโดยไม่ต้องรีบเร่ง
    เสี่ยงกับการที่จะถ่ายทำไม่ทันกับการแพร่ภาพ
    และสถานีจะไม่พยายามยืดเนื้อหาของรายการกว่าที่ควรจะเป็น เพื่อไม่ให้เกิดความเยิ่นเย้อ
    และก่อให้เกิดความไม่น่าสนใจขึ้น
    นอกจากนี้จะพยายามเลือกผู้ผลิตรายการให้เหมาะสมกับประเภทของละคร
    หรือเรื่องที่จะทำการผลิตทั้งนี้ เพราะผู้ผลิตรายการนั้นจะมีความถนัดที่แตกต่างกันไป
    เพื่อให้คุณภาพของละครมีความสมบูรณ์มากที่สุด

5.  ครอบคลุมพื้นที่ออกอากาศให้ทั่วประเทศไทย
    สถานีได้ทำการขยายพื้นที่การแพร่ภาพของสถานีเรื่อยๆ
    เพื่อให้ครอบคลุมพื้นที่ที่สามารถรับชมให้มากที่สุด
    ปรับปรุงคุณภาพการรับชมทั้งในบริเวณที่มีสภาพภูมิประเทศเป็นภูเขา
    หรือพื้นที่ที่รับสัญญาณได้ไม่ดีนัก ซึ่งจะทำให้การแพร่ภาพเข้าถึงคนไทยได้ทั่วทั้งประเทศพร้อมๆ
    กัน ในปัจจุบัน บริษัทจัดได้ว่าสามารถแพร่ภาพผ่านทางสถานีเครือข่ายจำนวน 32 สถานี
    ครอบคลุมพื้นที่ได้มากกว่าร้อยละ 90 ของพื้นที่ทั่วทั้งประเทศ
    และสามารถเข้าถึงประชาชนได้ถึงกว่าร้อยละ 96 ของประชาชนทั่วประเทศ

6.  ปรับปรุงคุณภาพของสัญญาณ
    สถานีพยายามอย่างต่อเนื่องในการปรับปรุงระบบการรับและส่งสัญญาณภาพ
    เพื่อให้ผู้ชมสามารถรับชมรายการของสถานีได้ชัดเจนมากยิ่งขึ้น
    ดังจะเห็นได้จากการที่สถานีได้ลงทุนในการปรับปรุงระบบสายอากาศของสถานีตามจังหวัดต่างๆอย่างต่อเนื่องมาตลอด
    โดยมุ่งที่จะทำให้ระบบการรับและส่งสัญญาณภาพมีประสิทธิภาพมากยิ่งขึ้น

  (2) การจำหน่ายและช่องทางการจำหน่าย

  การขายโฆษณาของสถานีโทรทัศน์ และกลุ่มผู้จัดหาและผลิตรายการของกลุ่มบีอีซี เวิลด์นั้น
  กลุ่มบริษัทมีทีมงานขาย เพื่อติดต่อกับบริษัทโฆษณาซึ่งเป็นลูกค้ารายใหญ่ของกลุ่ม
  สำหรับช่วงเวลาสำคัญลูกค้าที่เป็นบริษัทโฆษณาจะมาจองเวลาโฆษณาตั้งแต่ต้นปี
  เนื่องจากสื่อโทรทัศน์เป็นสื่อโฆษณาที่ได้รับความนิยมสูงสุด
  จึงมีผู้สนใจซื้อเวลาโฆษณาเป็นจำนวนมากในขณะที่เวลาโฆษณามีอยู่จำกัด

  นโยบายราคา สถานีและผู้ผลิตรายการจะร่วมกันเป็นผู้กำหนดอัตราค่าโฆษณา
  ปัจจัยที่ใช้ประกอบในการกำหนดราคาได้แก่ เวลาออกอากาศ อัตราค่าโฆษณาของคู่แข่ง
  รวมทั้งความนิยมของผู้ชมต่อรายการ(Rating) ทั้งนี้ ช่วงที่อัตราค่าโฆษณาสูงสุด คือ
  ช่วงละครหลังข่าว (20:30-22:30 น.) รองลงมา คือช่วงข้างเคียงละคร (18:30-20.30
  น.และ 22:30-23:30 น.) และปกติในอดีตที่ผ่านมา บริษัทมีการปรับอัตราค่าโฆษณาทุกปี
  โดยการปรับอัตราค่าโฆษณาจะพิจารณาตามความเหมาะสมของตลาดโดยรวม

(3) ลักษณะของลูกค้าและความสัมพันธ์ของลูกค้ากับบริษัท

  เนื่องจากรายได้ของธุรกิจนี้มาจากการขายเวลาโฆษณาสินค้าหลัก
  ลูกค้าจึงเป็นบริษัทตัวแทนโฆษณา(Advertising Agency)
  ที่รับจ้างบริหารงานโฆษณาให้กับลูกค้าที่เป็นเจ้าของสินค้า หรือเจ้าของสินค้าหรือบริการต่าง ๆ
  ที่จองซื้อเวลาโฆษณาเพื่อนำเสนอรายการโฆษณาของตนเอง
  โดยกลุ่มลูกค้าทั้งสองนี้ไม่มีความสัมพันธ์ กับสถานี หรือบริษัทผู้จัดหาและผลิตรายการ
  ของกลุ่มบริษัทแต่อย่างใด
  และกลุ่มบริษัทไม่มีนโยบายทำข้อตกลงผูกพันการขายเวลาโฆษณาระยะยาวกับกลุ่มลูกค้าแต่อย่างใด
  การที่ลูกค้าจะทำการโฆษณามากหรือน้อยนั้น ขึ้นอยู่กับการแข่งกันในแต่ละธุรกิจ
  ซึ่งส่วนใหญ่จะได้แก่ ผลิตภัณฑ์เครื่องดื่ม ผลิตภัณฑ์เกี่ยวกับเส้นผม ผลิตภัณฑ์ด้านสุขอนามัย
  ผลิตภัณฑ์บำรุงผิว และบริการโทรศัพท์เคลื่อนที่ เป็นต้น แต่อย่างไรก็ตามตั้งแต่กลางปี 2543
  มีการแข่งขันกันอย่างรุนแรงในธุรกิจสื่อสาร
  ทำให้กลุ่มธุรกิจนี้มีค่าใช้จ่ายในการโฆษณาในอัตราที่สูงขึ้นกว่าเดิมมาก
  จนเป็นอันดับหนึ่งของผู้ใช้จ่ายโฆษณาผ่านสื่อโทรทัศน์ในปี 2544และปีต่อๆมา เว้นแต่ในปี2546
  ผู้ใช้จ่ายโฆษณาผ่านสื่อโทรทัศน์ในระดับต้นกลับเปลี่ยนมาเป็น ผลิตภัณฑ์เครื่องดื่ม (Non
  Alcoholic Beverage) ซึ่งแสดงให้เห็นว่าในอุตสาหกรรมนี้
  เราไม่ได้พึ่งหรืออิงอยู่กับธุรกิจใดๆเป็นหลัก แต่มีความหลากหลายพอควร

  (4). ภาวะอุตสาหกรรมและการแข่งขัน

  ภาวะการแข่งขันภายในอุตสาหกรรมโทรทัศน์

  ในส่วนของธุรกิจโทรทัศน์ปกตินั้น ปัจจุบันมีเครือข่ายหลัก6เครือข่าย โดยที่5เครือข่ายเดิม
  (ช่อง3,5,7,9และ11) ออกอากาศในระบบVHF และ
  เครือข่ายใหม่(iTV)ออกอากาศในระบบUHF แม้ทุกเครือข่ายได้ครอบคลุมทั่วประเทศใกล้เคียงกัน
  แต่เนื่องจาก ความนิยมที่สร้างสะสมมาเป็นเวลานาน
  การแข่งขันจึงกระจุกตัวอยู่ในระหว่าง2เครือข่ายหลัก คือ ช่อง3 และช่อง7
  ซึ่งมีส่วนแบ่งผู้ชมอยู่ถึงประมาณร้อย70ในช่วงเวลาที่สำคัญ
  โดยที่ทางช่อง7อยู่ในฐานะที่ได้รับการยอมรับว่าเป็นผู้นำตลาดในประเด็นเรื่องสัดส่วนคนดู
  เนื่องจากการที่ช่อง7
  สามารถสร้างเครือข่ายให้ครอบคลุมทั่วประเทศได้ก่อนเครือข่ายอื่นๆจึงได้เปรียบในการสร้างฐานคนดู
  ในขณะที่ช่อง3ที่มุ่งเน้นคนดูในส่วนที่เป็นคนเมืองจึงมีฐานคนดูที่แคบกว่า
  ตั้งแต่ปี2546มาได้มีการเปลี่ยนแปลงเกิดขึ้นในเครือข่ายอื่นๆนั้นค่อนข้างมาก
  เมื่อการปรับฟื้นของเศรษฐกิจโดยรวมส่งผลในด้านดีเห็นได้เด่นชัดขึ้น
  และในปี2547มีการเปลี่ยนแปลงในสภาพการแข่งขันอย่างเด่นชัดอีกครั้งหนึ่ง
  เมื่อไอทีวีแปรสภาพจากช่องข่าวมาเป็นช่องบันเทิงเต็มรูปแบบตั้งแต่เมื่อต้นปี
  จึงทำให้มีการปรับฐานส่วนแบ่งคนดูเปลี่ยนแปลงไปจากเดิม โดยที่ไอทีวีได้คนดูเพิ่มขึ้นเล็กน้อย
  แต่หลังจากที่ได้ปรับแปลงสภาพมาระยะหนึ่งไอทีวีก็มิได้เด่นอย่างเช่นในตอนต้นดังที่เห็นได้จากส่วนแบ่งคนดูที่ตกลงและทรงอยู่ในจำนวนที่ใกล้เคียงกับเมื่อก่อนแปลงสภาพในครึ่งหลังของปี2548
  ในส่วนของส่วนแบ่งเม็ดเงินโฆษณาในรายงานสำรวจของเนลสัน มีเดีย รีเสริช รายงานว่าช่อง3
  ก็มีส่วนแบ่งเป็นอันดับสองรองจากช่อง7 เหมือนเช่นส่วนแบ่งคนดู แต่ส่วนต่างไม่ห่างกันมากเท่า
  อย่างไรก็ตามแม้ว่าส่วนแบ่งการตลาดของสองเครือข่ายใหญ่จะอยู่ในอัตราสูงก็จริง
  แต่เครือข่ายอื่นๆก็ไม่อยู่นิ่ง และได้พยายามที่จะปรับเพิ่มส่วนแบ่งตลาดของตัวเองขึ้นด้วยกันทั้งนั้น
  แม้ในรายงานของเนลสัน มีเดีย รีเสริช
  จะยังไม่แสดงให้เห็นการเปลี่ยนแปลงพฤติกรรมผู้ชมมากนักก็ตาม
  อีกทั้งโดยภาพรวมแล้วธุรกิจโทรทัศน์ปกตินี้ยังมีช่องว่างสำหรับเครือข่ายรายใหม่ในระบบUHFเหลืออยู่อีก
  ซึ่งจะขึ้นอยู่กับนโยบายขององค์กรจัดสรรคลื่นความถี่ ที่กำลังอยู่ในระหว่างการจัดตั้ง
  ว่าจะออกใบอนุญาตใหม่อย่างไร เมื่อไร
  แต่ก็ไม่น่าจะเป็นเรื่องฉับพลันเนื่องจากได้ก็มีกฎให้มีการประกาศแผนแม่บทให้ทราบเป็นการทั่วไปก่อนดำเนินการ
  การแข่งขันในธุรกิจนี้จึงเป็นที่น่าสนใจให้ติดตามอยู่ตลอดเวลา

  ภาวะการแข่งขันจากอุตสาหกรรมที่เกี่ยวข้อง

  ในส่วนของธุรกิจโทรทัศน์ระบบบอกรับเป็นสมาชิกนั้น
  นอกจากผู้ประกอบการระดับประเทศซึ่งมีเพียงรายเดียวแล้วก็ยังมีผู้ประกอบการระดับท้องถิ่นอีกมากราย
  โดยรวมแล้วแม้จะได้ดำเนินการมาหลายปีแล้วก็ตาม
  แต่ก็ยังไม่สามารถขยายฐานจำนวนผู้บอกรับเป็นสมาชิกได้มากนัก
  ทำให้ไม่สามารถจะแย่งจำนวนผู้ชมส่วนใหญ่ของโทรทัศน์ปกติไปได้
  ประกอบกับการที่สมาชิกส่วนใหญ่กระจุกตัวอยู่ในกรุงเทพฯและตัวเมืองเป็นหลัก
  และผู้ประกอบการโทรทัศน์ระบบบอกรับสมาชิกก็นำเอาสัญญานของโทรทัศน์ปกติรวมไว้ในบริการที่ให้แก่สมาชิกด้วย
  จึงเป็นส่วนช่วยปิดจุดบอดในการแพร่ภาพของโทรทัศน์ปกติ
  ทำให้ปัญหาที่ผู้ชมโทรทัศน์ปกติในส่วนกลางเมืองซึ่งโดนตึกสูงบังคลื่นลดลงไปได้ส่วนหนึ่ง
  ในส่วนของกลุ่ม บีอีซี เวิลด์ ที่เกี่ยวข้องกับธุรกิจโทรทัศน์ระบบบอกรับเป็นสมาชิกนั้น
  นอกเหนือจากที่ได้ประโยชน์จากการแก้ปัญหาจุดบอดในเมืองดังที่กล่าวแล้ว
  ทางกลุ่มเองก็เป็นผู้จัดจำหน่ายรายหนึ่งที่ขายสิทธิใช้รายการโทรทัศน์ให้แก่ผู้ดำเนินการธุรกิจโทรทัศน์ระบบบอกรับเป็นสมาชิก
  แต่เนื่องจากสภาวะการแข่งขันของผู้ดำเนินการในธุรกิจดังกล่าวลดลง
  เมื่อผู้ประกอบการระดับประเทศรวมตัวกันทำให้โอกาสของกลุ่มลดลงตามไปด้วย
  อย่างไรก็ตาม,เนื่องจากจุดแข็งด้านรายการของกลุ่ม
  กลุ่มยังเชื่อมั่นว่ากลุ่มยังมีโอกาสหารายได้จากธุรกิจโทรทัศน์ระบบบอกรับสมาชิกนี้อยู่

  3.3 การจัดหาผลิตภัณฑ์หรือบริการ

  การดำเนินงานของสถานีวิทยุโทรทัศน์ไทยทีวีสีช่อง 3

  ในด้านการผลิตของบริษัทซึ่งเป็นนายสถานีโทรทัศน์นั้น
  สามารถแบ่งออกเป็นลักษณะการดำเนินงานที่สำคัญได้ 4 ประเภท คือ การจัดผังรายการ
  การจัดหาและผลิตรายการ การแพร่ภาพออกอากาศ และการกระจายเสียงวิทยุคลื่น
  เอฟ.เอ็ม.105.5

  1. การจัดผังรายการ

  การจัดผังรายการเพื่อการออกอากาศ
  เป็นขั้นตอนในการผสมผสานลักษณะและคุณภาพของรายการกับความต้องการหรือรสนิยมของผู้ชม
  โดยทางสถานีจะพยายามจัดเวลาของการแพร่ภาพรายการต่างๆ ให้สอดคล้องกับลักษณะของผู้ชม
  ปัจจัยที่จะใช้ในการตัดสินใจเลือกรายการนั้นจะต้องพิจารณาถึงส่วนประกอบหลักๆ ที่สำคัญ คือ
  ผังรายการออกอากาศของสถานีโทรทัศน์อื่นๆ ลักษณะของผู้ชม และรายการที่ผู้ชมต้องการชม

  การวิเคราะห์การจัดผังรายการออกอากาศของสถานีอื่น

  ขั้นตอนนี้เป็นการรวบรวมข้อมูลที่สรุปแนวโน้มความเป็นไปได้ของจำนวนผู้ชมโทรทัศน์ก่อนที่จะมีการจัดผังรายการออกอากาศ
  ในปัจจุบันประเทศไทยมีสถานีวิทยุโทรทัศน์ในส่วนกลางถึง 6 สถานี ดังนั้น
  การแข่งขันกันจัดรายการของทางสถานีเพื่อดึงดูดจำนวนผู้ชม
  จำเป็นจะต้องคำนึงถึงคุณภาพรายการ ปริมาณที่ออกอากาศ ความสัมพันธ์ของรายการข้างเคียง
  ความสามารถ ภาพพจน์ ค่านิยมของสถานี และสถานีคู่แข่ง
  เมื่อผู้จัดรายการของทางสถานีทราบถึงประเภทรายการของสถานีคู่แข่งขันแล้ว
  จะนำมาประเมินถึงจุดเด่นที่จะสามารถดึงดูดจำนวนผู้ชมได้มาก
  ต่อจากนั้นเจ้าหน้าที่ที่มีส่วนเกี่ยวข้องกับการจัดผังรายการ
  จึงสามารถวิเคราะห์รายการของสถานีคู่แข่งขันเปรียบเทียบกับรายการของตนเอง
  เพื่อพิจารณาเลือกรายการออกอากาศให้ดึงดูดจำนวนผู้ชมให้ได้มากที่สุด

ลักษณะของผู้ชม

  เนื่องจากลักษณะการชมของผู้ชมแตกต่างกันไปตามเพศ อายุ อาชีพ ระดับการศึกษา
  และสภาวะการดำรงชีวิต ดังนั้น รายการบางประเภทอาจจะได้รับความนิยมจากผู้ชมกลุ่มหนึ่ง
  แต่ไม่ได้รับความนิยมเท่าที่ควรจากผู้ชมอีกกลุ่มหนึ่ง เพื่อให้รายการลักษณะต่างๆ
  จัดไว้ในช่วงที่มีกลุ่มผู้ชมรายการนั้นสูงสุด
  ผู้จัดรายการและเจ้าหน้าที่ที่เกี่ยวข้องจำเป็นต้องรวบรวมรายละเอียดเกี่ยวกับข้อมูลสถิติต่างๆ
  ของผู้ชมในแต่ละช่วงเวลาและรายการต่างๆ
  เพื่อนำไปประกอบการพิจารณาจัดผังรายการออกอากาศให้ตรงกับความต้องการหรือรสนิยมของผู้ชม
  ซึ่งการศึกษารายละเอียดข้อมูลพฤติกรรมของผู้ชมนั้น
  ทางสถานีสามารถรวบรวมได้จากบริษัทที่ทำการวิเคราะห์วิจัย
  หรือผู้ตรวจวัดหาเรตติ้งและจำนวนผู้ชม เช่น บริษัท เนลสัน มีเดีย รีเสริช จำกัด (เดิมชื่อเอซี
  นีลเซ็น) เป็นต้น
  ประกอบเข้ากับประสบการณ์การเรียนรู้ที่ผู้จัดรายการได้สะสมมาจากการดำเนินกิจการด้านสื่อสารมวลชน

  การวิจัยรายการเพื่อให้ทราบถึงรายการที่ผู้ชมต้องการชมและการจัดผังรายการ

  ทางสถานีนำข้อมูลจากการสำรวจเรตติ้งมาประกอบกับ
  สมมติฐานความต้องการของผู้ชมในอนาคตมาเป็นแนวทางในการพัฒนารายการให้เป็นไปตามความต้องการของผู้ชม
  ทางสถานีจะนำผลการวิเคราะห์ข้อมูลสถิติต่างๆ
  มาใช้พิจารณาเลือกรายการที่เหมาะสมต่อผู้ชมกลุ่มเป้าหมาย
  ซึ่งทางฝ่ายจัดผังรายการจะต้องกำหนดวัน เวลา และความถี่ของการแพร่ภาพออกอากาศ
  ที่ผ่านมาสถานีวิทยุโทรทัศน์ไทยทีวีสีช่อง 3
  จะพิจารณาจัดผังรายการครั้งใหญ่ในช่วงเดือนตุลาคมของปี โดยคณะผู้บริหารของทางสถานี
  ซึ่งจะมีการเปลี่ยนแปลงทั้งด้านรายการและอัตราค่าโฆษณา
  เมื่อได้แนวทางตามผังรายการหลักแล้ว เจ้าหน้าที่จะจัดทำผังรายการประจำเดือนล่วงหน้า 1
  เดือน เพื่อเป็นแนวทางในการดำเนินงานและแจ้งให้บริษัทโฆษณา
  และลูกค้าทราบถึงรายการของเดือนถัดไปที่จะทำการแพร่ภาพ
  หลังจากนั้นจะเป็นการวางแผนผังรายการประจำวันซึ่งมีการจัดทำขึ้นทุกวันโดยแผนกจัดรายการและแผนกโฆษณา
  โดยระบุรายละเอียดของรายการ เช่น รายชื่อ ประเภท ความยาวของรายการ
  รวมทั้งรายละเอียดของการโฆษณาสินค้า
  เพื่อให้เจ้าหน้าที่ผู้ที่มีส่วนเกี่ยวข้องต่อการปฏิบัติงานได้ทราบถึงรายละเอียดของการแพร่ภาพตามผังรายการประจำวัน

  2. การผลิตรายการ

  การผลิตรายการของสถานีจะมีอยู่ 2 รูปแบบ คือ
  สถานีจะเป็นผู้ผลิตรายการเองหรือจะจัดหามาจากผู้ผลิตรายอื่น
  รายการที่สถานีเป็นผู้ผลิตเองเป็นประจำคือ รายการข่าว รายการผู้หญิงถึงผู้หญิง เป็นต้น
  นอกจากนี้อาจมีรายการเฉพาะกิจอื่นๆ
  ที่เกิดขึ้นไม่บ่อยนักและขั้นตอนในการดำเนินรายการไม่ยุ่งยากนัก เช่น การถ่ายทอดสด
  รายการรับบริจาคเงินเพื่อการกุศลต่างๆ
  ส่วนรายการที่สถานีร่วมผลิตรายการกับผู้จัดหาและผลิตรายการอื่นนั้น
  สถานีจะกำหนดลักษณะของรายการ และมีส่วนร่วมในการคัดเลือกบทประพันธ์ นักแสดง
  ตลอดจนผู้ที่เกี่ยวข้องด้วย
  และอาจจะให้การสนับสนุนแก่ผู้ผลิตรายการในด้านสถานที่และอุปกรณ์ถ่ายทำที่จำเป็นต่างๆ
  อีกด้วยถ้าจำเป็น

  การจัดหาหรือผลิตรายการบันเทิงต่างๆ

  ทางสถานีมีนโยบายที่จะร่วมจัดหา หรือผลิตรายการบันเทิงต่างๆ กับผู้ผลิตรายการทั่วไป
  ทั้งกับบริษัทในเครือและผู้ผลิตรายการอิสระ โดยจะมีส่วนตั้งแต่การกำหนดประเภทของรายการ
  การเลือกบทประพันธ์ และจัดทำบทละคร คัดเลือกนักแสดง ผู้กำกับ ผู้ดำเนินรายการ
  ตลอดจนให้การสนับสนุนในด้านอุปกรณ์และเจ้าหน้าที่ในการถ่ายทำ การตัดต่อภาพ การบันทึกเสียง
  การแปลงระบบเทปต่างๆ เป็นต้น

  การเซ็นเซอร์

  ก่อนที่จะนำภาพยนตร์ หรือละคร หรือรายการบันเทิงต่างๆ มาออกอากาศ
  บริษัทจะต้องนำรายการทั้งหมดนั้นมาผ่านขั้นตอนการเซ็นเซอร์
  เพื่อตรวจสอบไม่ให้นำเสนอภาพหรือข้อความที่ผิดต่อกฎระเบียบของกรมประชาสัมพันธ์
  ที่ควบคุมโดยคณะกรรมการวิทยุกระจายเสียงและวิทยุโทรทัศน์แห่งชาติ (กกช.)
  ซึ่งภาพและข้อความที่แพร่ภาพจะต้องไม่กระทบต่อความมั่นคงของประเทศ
  หรือมีลักษณะต้องห้ามตามกฎหมาย

  3. การแพร่ภาพออกอากาศ

  การแพร่ภาพออกอากาศของรายการต่างๆ
  เป็นขั้นตอนสุดท้ายของการบริการด้านการสื่อสารทางโทรทัศน์
  ขั้นตอนนี้นับได้ว่าเป็นจุดรวมของการนำเสนอข่าวสาร ความรู้
  และความบันเทิงที่มีอิทธิพลต่อความนึกคิด และวัฒนธรรมประเพณีของไทย
  ซึ่งได้ผ่านการจัดผังรายการเป็นลำดับขั้นตอนของทางสถานีโทรทัศน์เพื่อให้เป็นไปตามความต้องการของประชาชน

  การส่งสัญญาณภาพของสถานี

  การแพร่ภาพในเขตกรุงเทพและปริมณฑล

  การแพร่ภาพออกอากาศทางสถานีภายในเขตกรุงเทพมหานครและปริมณฑล
  แต่เดิมออกอากาศด้วยความถี่โทรทัศน์ช่อง3
  โดยเครื่องส่งโทรทัศน์เป็นเครื่องรุ่นใหม่ที่สามารถออกอากาศด้วยระบบสองเสียง
  (หากเป็นรายการต่างประเทศ ช่อง 1 จะเป็นเสียงพากย์ และช่อง2 จะเป็นเสียง Sound
  Track)
  สัญญาณภาพและเสียงจะถูกส่งจากห้องควบคุมสัญญาณโทรทัศน์ที่อาคารสำนักงานในตัวเมือง
  โดยผ่านทางระบบการเชื่อมโยงด้วยคลื่นไมโครเวฟ ไปออกอากาศที่เสาส่งหลักที่หนองแขม
  ตั้งแต่ต้นปี 2548 บริษัท บางกอกเอ็นเตอร์เทนเม้นต์ จำกัด
  ได้รับอนุญาตให้ออกอากาศในระบบยูเอชเอฟ เพื่อใช้ทดแทนคลื่นวีเอชเอฟแบนด์ต่ำ
  ซึ่งต่อไปจะถูกนำไปใช้เพื่อการอื่น โดยในเขตกรุงเทพฯ ได้ออกอากาศด้วยคลื่นยูเอชเอฟ ช่อง
  32 จากอาคารใบหยก 2

การแพร่ภาพไปต่างจังหวัด

  การแพร่ภาพสู่สถานีโทรทัศน์ส่วนภูมิภาค
  สถานีจะใช้การส่งสัญญาณภาพและเสียงไปทางคลื่นไมโครเวฟไปที่การสื่อสารแห่งประเทศไทย
  ซึ่งตั้งอยู่ที่เขตบางรัก สัญญาณจะถูกส่งต่อด้วยระบบดิจิตอลไปที่อำเภอศรีราชา
  เพื่อการส่งสัญญาณขึ้นดาวเทียมไทยคม ทั้งนี้ ในปัจจุบันสถานีเช่าช่องสัญญาณดาวเทียมประเภท
  C-Bandอยู่ 3/4 ทรานสปอนเดอร์ ส่งสัญญาณผ่านดาวเทียมระบบดิจิตอล ไปยังสถานีเครือข่ายทั้ง
  31 จังหวัด เพื่อออกอากาศแพร่ภาพสัญญาณต่อไปยังของผู้ชมในเขตพื้นที่นั้นๆ

เครือข่ายของสถานีวิทยุโทรทัศน์ไทยทีวีสีช่อง 3

  เครือข่ายทั้งหมดของสถานีมีทั้งสิ้นรวม 32 สถานีกระจายอยู่ทั่วประเทศไทย ดังนี้

  -------------------- ------------------------- ---------------------------
  ภูมิภาค                จังหวัด                     ช่องสัญญาณออกอากาศ

  ภาคกลางและตะวันออก    กรุงเทพมหานคร              ระบบ UHF ช่อง 32, ระบบ VHF
                                                 ช่อง 3

                       ระยอง, สระแก้ว             ช่อง 6
                       และประจวบคีรีขันธ์            

                       ตราด                      ช่อง 7

  ภาคตะวันออกเฉียงเหนือ   นครราชสีมา                 ระบบ UHF ช่อง 41,ระบบ VHF
                                                 ช่อง 2

                       อุบลราชธานี                 ช่อง 6

                       ขอนแก่น , สกลนคร และสุรินทร์  ช่อง 7

                       เลย และหนองบัวลำภู          ช่อง 12

  ภาคเหนือ              เชียงใหม่                   ระบบ UHF ช่อง 46, ระบบ VHF
                                                 ช่อง 3

                       สุโขทัย                     ระบบ UHF ช่อง 37, ระบบ VHF
                                                 ช่อง 3

                       แพร่, แม่ฮ่องสอน,            ช่อง 6
                       ลำปาง,ตากและนครสวรรค์      

                       น่าน                       ช่อง 7

                       เชียงราย                   ช่อง 8

                       เพชรบูรณ์                   ช่อง 11

  ภาคใต้                สงขลา (หาดใหญ่)            ระบบ UHF ช่อง 38, ระบบ VHF
                                                 ช่อง 2

                       สุราษฎร์ธานี, ตรัง, พังงา      ช่อง 6

                       ยะลา                      ช่อง 9

                       ชุมพร, นครศรีธรรมราช, สตูล,  ช่อง 11
                       ระนอง และภูเก็ต             
  -------------------- ------------------------- ---------------------------

  ปัญหาที่พบในการแพร่ภาพ

เนื่องจากการออกอากาศของเครื่องส่งโทรทัศน์จะใช้ความถื่วิทยุที่ใช้ในกิจการโทรทัศน์ในย่านความถี่
VHF-UHF ซึ่งมีคุณสมบัติในการแพร่กระจายคลื่นในระดับสายตา (Line of Sight)
ดังนั้นคลื่นที่ส่งออกไปจึงมักจะถูกบดบังด้วยอาคารสูง ๆ ซึ่งเกิดขึ้นในกรุงเทพมหานครและเมืองใหญ่
ทำให้สัญญาณภาพในพื้นที่ที่มีอาคารบดบังการรับสัญญาณ จะรับภาพได้ไม่ชัดเจนหรือเกิดเงา
หรือเกิดภาพสะท้อนขึ้น ซึ่งเป็นปัญหาในย่านตะวันออกของกรุงเทพฯที่ห่างจากเสาส่งหลักที่หนองแขม
บริษัทฯจึงได้ดำเนินการขอความถี่มาเสริมโดยจะเริ่มออกอากาศในย่านUHF
จากยอดอาคารใบหยกในช่วงปลายเดือนมีนาคม พ.ศ. 2548 เพื่อแก้ปัญาดังกล่าว
ส่วนในท้องถิ่นห่างไกลประชาชนบางท้องถิ่นอาจจะไม่สามารถรับสัญญาณได้ชัดเจนเพราะเกิดการบดบังคลื่นจากภูเขาแนวป่าหรือส่วนโค้งของผิวโลก
ดังนั้น บริษัทจึงได้มีการพยายามแก้ไขปัญหาการรับสัญญาณให้ดีขึ้น
โดยการปรับปรุงระบบเสาส่งโทรทัศน์ให้พ้นจากการถูกบดบัง
และปรับเปลี่ยนเครื่องส่งให้มีกำลังวัตต์สูงขึ้น หรือเพิ่มจำนวนสถานีถ่ายทอดในเครือข่าย นอกจากนี้
สถานีได้แก้ปัญหาโดยใช้ระบบการส่งสัญญาณตรงจากดาวเทียม (Direct to Home-DTH)
แต่หากจะรับสัญญาณในระบบนี้ ประชาชนผู้ชมจะต้องลงทุนซื้ออุปกรณ์รับสัญญาณในราคาประมาณ
6,000-20,000 บาทต่อเครื่อง

4. การกระจายเสียงทางคลื่นวิทยุ เอฟ.เอ็ม 105.5

  บริษัทฯ ได้ทำสัญญาร่วมดำเนินการกับองค์การสื่อสารมวลชนแห่งประเทศไทย
  ให้เป็นผู้ดำเนินการกระจายเสียงทางคลื่น FM105.5 MHz ตั้งแต่ปี 2533 ถึงปี 2563
  โดยสามารถกระจายเสียงได้ตั้งแต่เวลา 6.00 น.ถึง 24.00 น.

ธุรกิจวิทยุ

  กลุ่มดำเนินงานธุรกิจวิทยุผ่านบริษัท บางกอกเอ็นเตอร์เทนเม้นต์ จำกัด และ บริษัท ยูแอนด์ไอ
  คอร์โปเรชั่น จำกัด โดยมีบริษัท เวอร์จิ้น บีอีซี-เทโร เรดิโอ (ประเทศไทย) จำกัด
  ซึ่งเป็นบริษัทร่วมทุนของบริษัท บีอีซี-เทโร เอ็นเตอร์เทนเม้นท์ จำกัด(มหาชน) กับบริษัท
  เวอร์จิ้น เรดิโอ เอเชีย จำกัด เป็นผู้ขายเวลาโฆษณาและที่ปรึกษาด้านพัฒนารายการ

1.  ลักษณะของผลิตภัณฑ์หรือบริการ

  ณ มีนาคม 2549 มีการออกอากาศรายการวิทยุรวม 3 สถานี
  แต่ละสถานีมีลักษณะเฉพาะที่ต่างกันดังนี้

+---+---------+-----------------+----------------------+---------------+
| ส |         | ว               | ลักษณะรายการ          | กลุ่มเป้าหมาย    |
| ถ |         | ัน/เวลาออกอากาศ/ |                      |               |
| า |         |                 |                      |               |
| น |         | รัศมีครอบคลุม      |                      |               |
| ีว |         |                 |                      |               |
| ิท |         |                 |                      |               |
| ยุ |         |                 |                      |               |
+---+---------+-----------------+----------------------+---------------+
| 1 | F.M.    | ทุกวัน            | รายกา                | วัยรุ่นทั้งชายแล   |
| . | 95.5    | 05.00-02.00 น.  | รวิทยุยอดนิยมของวัยรุ่นและ | ะหญิงอายุระหว่าง |
|   |         |                 | คนรุ่นใหม่ที่ชองความทันสมัย | 15-30 ปี       |
|   | Virgin  | กรุงเทพฯ         | เปิดเพลงไทยและสากล    |               |
|   | Hitz    | และปริมณฑล       | และดำเนินรายการท      |               |
|   |         |                 | ั้งภาษาไทยและภาษาอังกฤษ |               |
+---+---------+-----------------+----------------------+---------------+
| 2 | F.M.    | ทุกวัน / ตลอด 24  | รายกา                | กลุ่มค          |
| . | 103     | ชั่วโมง           | รวิทยุยอดนิยมของคนทำงาน | นทำงานทั้งชายแล |
|   |         |                 | เปิดเพลงไทยในแนว Easy | ะหญิงอายุระหว่าง |
|   | Virgin  | กรุงเทพฯ         | Listening            | 18-35 ปี       |
|   | Soft    | และปริมณฑล       | และด                 |               |
|   |         |                 | ำเนินรายการโดยภาษาไทย |               |
+---+---------+-----------------+----------------------+---------------+
| 3 | F.M.    | ทุกวัน            | รายกา                | กลุ่มค          |
| . | 105.5   | 06.00-24.00 น.  | รวิทยุยอดนิยมของคนทำงาน | นทำงานทั้งชายแล |
|   |         |                 | เปิดเพลงสากล          | ะหญิงอายุระหว่าง |
|   | EAZY    | กรุงเทพฯ         | และด                 | 18-35 ปี       |
|   | F.M.    | และปริมณฑล       | ำเนินรายการโดยภาษาไทย |               |
+---+---------+-----------------+----------------------+---------------+

การตลาดและภาวะการแข่งขัน

  (1) นโยบายและลักษณะการตลาด

  กลยุทธ์ในการแข่งขัน

  - มีผู้ร่วมทุนที่แข็งแกร่งและมีแบรนด์ที่เป็นที่นิยมทั่วโลก

  บริษัทฯ
  สรรหาผู้ร่วมทุนที่แข็งแกร่งในอุตสาหกรรมที่เกี่ยวข้องโดยผู้ร่วมทุนดังกล่าวจะต้องมีชื่อเสียงที่ดี
  เป็นที่รู้จัดและนิยมของคนทั่วไป มีสถานะภาพทางการเงินที่แข็งแรง
  และมีทีมงานที่มีประสบการณ์ซึ่งสามารถถ่ายทอดให้กับบุคลากรของบริษัทฯ ได้
  อีกทั้งเลือกผู้ร่วมทุนที่สามารถเพิ่มมูลค่าให้กับธุรกิจปัจจุบันของบริษัทได้

  - ทีมงานและบุคลากรที่มีประสิทธิภาพ

  ทีมงานและบุคลากรเป็นมืออาชีพที่มีประสบการณ์ในวงการในประเทศ
  และต่างประเทศอย่างต่อเนื่องและยาวนาน มีผลงานและภาพพจน์ที่ดีเสมอมา

  การจำหน่ายและช่องทางจัดจำหน่าย

  ช่องทางทางการจำหน่ายของธุรกิจวิทยุจะมาจากกลุ่มลูกค้าที่เป็นบริษัทโฆษณา(Agency)
  ซึ่งจะซื้อเวลาโฆษณาจากผู้นำเสนอรายการ
  และจะเป็นผู้เสนอการจัดสรรและวางแผนการใช้สื่อโฆษณาของลูกค้าผู้เป็นเจ้าของสินค้า
  คิดเป็นอัตราร้อยละ 70 ของยอดขายและลูกค้าโดยตรง(Direct Customer)
  ซึ่งเป็นผู้ประกอบการในธุรกิจต่าง ๆ ที่ซื้อเวลาจากผู้นำเสนอรายการโดยตรงคิดเป็นอัตราร้อยละ
  30 ของยอดขาย

(2) สภาพการแข่งขัน

  ปัจจุบันมีสถานีวิทยุทั่วประเทศทั้งหมด 524 สถานี
  ไม่นับรวมวิทยุชุมชนที่ดำเนินงานโดยทั้งที่มีและไม่มีใบอนุญาต
  โดยกระจายเสียงในกรุงเทพมหานครและจังหวัดใกล้เคียงจำนวน 78
  สถานีแบ่งเป็นสถานีที่จัดรายการวิทยุภาค FM 40 สถานี (แหล่งข้อมูลจากกรมไปรษณีย์โทรเลข)
  ผู้ผลิตรายการจะต้องทำสัญญาเช่าเวลาจากทางเจ้าของสถานีเพื่อจัดรายการ
  ทั้งนี้ผู้ผลิตรายการต้องมีความพร้อมในด้านเงินทุน ประสบการณ์และความชำนาญ
  พร้อมทั้งมีบุคลากรที่มีความสามารถอย่างเพียงพอ
  การแข่งขันระหว่างผู้ผลิตรายการวิทยุจะเน้นการแข่งขันในด้านลักษณะของรายการ
  รูปแบบรายการที่ชัดเจน คุณภาพของรายการ การรักษากลุ่มผู้ฟังเดิม
  พร้อมกับการสร้างกลุ่มผู้ฟังใหม่ ๆ และพยายามแบ่งกลุ่มผู้ฟังให้ชัดเจน
  เพื่อให้รายการเป็นที่ต้องการของลูกค้าในการโฆษณา อย่างไรก็ตาม
  รายการใดที่ได้รับความนิยมและมีกลุ่มผู้ฟังของตนเอง
  จะมีผู้ผลิตรายการรายอื่นเข้ามาแข่งขันเพื่อแย่งชิงส่วนแบ่งตลาด
  ทั้งนี้ลูกค้าที่บริษัทโฆษณาจะเลือกซื้อโฆษณาโดยพิจารณาจากรายการที่ได้รับความนิยมสูงและอยู่ในช่วงPrime
  Timeเป็นหลัก

+----------------------------+--------------------+-------------------+
| กลุ่มเป้าหมาย                 | รายการวิทยุของบริษัท   | รายการวิทยุของคู่แข่ง  |
+----------------------------+--------------------+-------------------+
| วัยรุ่นทั้งชายและหญิงอายุระหว่าง   | F.M. 95.5 MHz.     | F.M. 97.5 MHz.    |
| 15-30 ปี                    | Virgin Hitz        | Seed              |
|                            |                    |                   |
| ผู้นิยมเพลงไทยและสากล         |                    | ของ MCOT          |
+----------------------------+--------------------+-------------------+
| กลุ่มคนทำงานชายและหญิง        | F.M.103.0 MHz.     | F.M. 93.0 MHz.    |
| อายุระหว่าง                  | Virgin Soft        | Cool              |
|                            |                    |                   |
| 18-35 ปี ผู้นิยมเพลงไทย        |                    | ของ Sky High      |
+----------------------------+--------------------+-------------------+
| กลุ่มค                       | F.M. 105.5 MHz     | F.M. 107.0 MHz.   |
| นทำงานทั้งชายและหญิงอายุระหว่าง | EAZY F.M.          | Right FM          |
| 18-35 ปี ผู้นิยมเพลงสากล       |                    |                   |
+----------------------------+--------------------+-------------------+

2.  การจัดหาผลิตภัณฑ์หรือบริการ

  องค์ประกอบสำคัญในการผลิตรายการวิทยุ คือ

  1). ผู้ดำเนินรายการหรือผู้เปิดเพลง (Disc Jockey) และบุคลากร

  ผู้ดำเนินรายการ และบุคลากรของบริษัทฯ ส่วนใหญ่เป็นพนักงานประจำของบริษัทฯ
  ซึ่งได้รับค่าตอบแทนเป็นเงินเดือนและค่าจ้างรายชั่วโมง ส่วนใหญ่จะอยู่กับบริษัทฯ
  มาเป็นเวลานานและกลุ่มบริษัทได้ให้ความสำคัญของการอบรมและพัฒนาบุคลากรอย่างมาก

  2). Studio Network ซึ่งประกอบด้วย ห้องจัดรายการ 4 ห้อง/ ห้อง Production และ
  Sound Booth 1 ห้อง/ห้อง Library 1 ห้อง เพื่อใช้สำหรับเก็บแผ่นซีดีเพลงส่วนกลาง
  ซึ่งใช้สำหรับเตรียมการเพื่อกระจายเสียงออกอากาศ สำหรับสถานีวิทยุ 5 สถานี
  ทำให้มีห้องจัดรายการเผื่อสำรองไว้อีก 2 ห้อง

3.  ภาวะอุตสาหกรรมและการแข่งขัน

  ในส่วนของธุรกิจวิทยุ ซึ่งก็เป็นธุรกิจอีกส่วนหนึ่งของกลุ่มบีอีซีเวิลด์
  มีการแข่งขันกันยิ่งกว่าโทรทัศน์จากจำนวนคลื่นที่มีมากกว่าระบบโทรทัศน์
  ทั้งคลื่นเอฟ.เอ็ม.และคลื่นเอ.เอ็ม แต่การที่พื้นที่ครอบคลุมก็เล็กกว่าโทรทัศน์มาก
  วิทยุจึงจำเป็นต้องสร้างบุคลิกให้เหมาะสมกับผู้ฟังเฉพาะกลุ่ม(NICHE MARKET)
  เพื่อให้มีบุคลิกที่ชัดเจนเด่นชัดมากขึ้น
  เมื่อภาวะเศรษฐกิจดีขึ้นเช่นนี้ทำให้โอกาสของสื่อเฉพาะกลุ่มมีมากขึ้นด้วย
  จึงทำให้สภาวะการแข่งขันในธุรกิจวิทยุมีมากขึ้น
  และเนื่องจากปัจจัยแห่งความสำเร็จของผู้ประกอบการธุรกิจโทรทัศน์และวิทยุอยู่ที่ความสามารถในการเข้าถึงกลุ่มลูกค้าของผู้โฆษณาให้ได้มากที่สุด
  ดังนั้นเป้าหมายหลักของเรา
  คือการดำเนินงานเพื่อเพิ่มจำนวนผู้ชมรายการโทรทัศน์และผู้ฟังรายการวิทยุอย่างมีประสิทธิภาพให้มากที่สุด
  ธุรกิจวิทยุของกลุ่มบีอีซีเวิลด์แต่ละคลื่นจึงเน้นเพียงเฉพาะกลุ่ม (NICHE MARKET)ที่ชัดเจน
  เป็นหลักแต่ก็ได้มีความพยายามที่จะขยายกลุ่มนั้นให้ครอบคลุมให้ได้กว้างมากขึ้น
  ในขณะที่โทรทัศน์ซึ่งเข้าถึงผู้ชมทั่วประเทศเป็นสื่อหลักสำหรับตลาดมวลชน (MASS MARKET)
  จึงจำเป็นจะต้องมีความหลากหลายมากกว่า

  แต่เนื่องจากการปฏิรูปของอุตสาหกรรมที่ได้ถูกกำหนดไว้ในรัฐธรรมนูญมาตั้งแต่ปลายปี2540
  ถูกเลื่อนออกไปจากปัญหาการจัดตั้งองค์กรอิสระที่จะมากำกับดูแลกิจการกระจายเสียงวิทยุ/โทรทัศน์
  สัญญาดำเนินการในธุรกิจวิทยุส่วนใหญ่จึงกลายเป็นสัญญาระยะสั้นที่ต้องต่อสัญญากันแทบจะเป็นแบบปีต่อปีทุกปี
  จึงมีการแข่งขันแย่งสถานีวิทยุกันกันมากขึ้น จึงมีส่วนผลักดันให้ต้นทุนในการประกอบการเพิ่มมากขึ้น
  และขาดความต่อเนื่องหากไม่สามารถรักษาคลื่นเดิม
  แม้จะยังสามารถย้ายไปนำเสนอจากสถานีใหม่ได้ก็ตาม
  แต่ก็มีผลทำให้ความสามารถในการทำกำไรจากธุรกิจวิทยุนี้ต่ำลง แต่ในส่วนของบีอีซี
  เวิลด์นั้นเนื่องจากรายได้ในส่วนนี้ไม่ได้เป็นสัดส่วนที่สูงจึงถูกกระทบไม่มาก

-   ธุรกิจสื่อใหม่

  ธุรกิจที่เกี่ยวกับอินเตอร์เน็ต และโทรศัพท์มือถือดำเนินการโดย บริษัท บีอีซีไอ คอร์ปอเรชั่น
  จำกัด บริษัท บีอีซี มัลติมีเดียจำกัด บริษัท โมบิ(ไทย) จำกัด บริษัท ดิจิตัล แฟคทอรี่ จำกัด
  และบริษัท ไทยออดิโอเท็กซ์เซอร์วิส จำกัด
  อีกทั้งกำลังมองหาช่องทางธุรกิจรับ-ส่งสัญญาณผ่านดาวเทียมและธุรกิจโทรทัศน์ผ่านดาวเทียม
  ผ่านทางบริษัท บางกอกแซทเทิลไลท์ แอนด์ เทเลคอมมิวนิเคชั่น จำกัด และบริษัท แซทเทิลไลท์
  ทีวี บอรดคาสติ้ง จำกัด

1.  ลักษณะของผลิตภัณฑ์หรือบริการ

  ลักษณะผลิตภัณฑ์หรือบริการของธุรกิจในกลุ่มจะเป็นการผลิตผลิตภัณฑ์
  หรือให้บริการเพื่อให้สอดคล้องและต่อเนื่องกับผลิตภัณฑ์หลักของบริษัท
  ปัจจุบันได้ลงทุนในธุรกิจเกี่ยวเนื่องกับอินเตอร์เน็ตและโทรศัพท์มือถือ ได้แก่ บริษัท บีอีซีไอ
  คอร์ปอเรชั่น จำกัด บริษัท บีอีซี มัลติมีเดีย จำกัด บริษัท โมบิ(ไทย) จำกัด และบริษัท
  ไทยออดิโอเท็กซ์เซอร์วิส จำกัด ได้แก่ การให้บริการการดาวน์โหลดริงโทน(Ringtone) ภาพ
  (Logo/Picture/ Screen Saver) ให้บริการ ข้อมูลด้วยเสียงทางโทรศัพท์เป็นต้น

2.  การตลาดและภาวะการแข่งขัน

  ภาวะอุตสาหกรรมและการแข่งขัน

  ในส่วนของธุรกิจสื่อใหม่ ทั้งในส่วนของเวบไซต์ทางอินเตอร์เน็ต และ
  การใช้การส่งข้อความทางระบบเครือข่ายโทรศัพท์มือถือ
  ทั้งในส่วนข้อความตัวหนังสือและข้อความรูปภาพทั้งภาพนิ่งและภาพเคลื่อนไหวมีการแข่งขันค่อนข้างสูง
  เนื่องจากมีผู้เข้ามาร่วมให้บริการด้านข้อมูลมากราย
  และจำนวนผู้ใช้บริการก็เพิ่มขึ้นอย่างก้าวกระโดด
  อย่างไรก็ตาม,ปัจจัยความสำเร็จในส่วนนี้ขึ้นอยู่กับทั้งเนื้อหาและการประชาสัมพันธ์โฆษณาบริการ
  ดังนั้นกลุ่มจึงน่าจะมีจุดเด่นกว่าคู่แข่งขันรายอื่นๆ
  อีกทั้งการเข้ามาร่วมในธุรกิจนี้ก็เป็นการสร้างโอกาสในอนาคตของกลุ่มอีกด้วย

  กลุ่มลูกค้าเป้าหมาย

  ธุรกิจที่เกี่ยวเนื่องกับอินเตอร์เน็ตและโทรศัพท์มือถือ
  เป็นลักษณะของการให้บริการกับบุคคลทั่วไปที่ใช้โทรศัพท์มือถือหรือผู้เล่นอินเตอร์เน็ต
  ดังนั้นกลุ่มลูกค้าจึงเป็นกลุ่มนักเรียน นักศึกษา
  กลุ่มคนทำงานหรือกลุ่มบุคคลทั่วไปที่ใช้โทรศัพท์มือถือหรือบุคคลที่มีความสนใจในอินเตอร์เน็ต
  รับข้อมูลข่าวสาร และส่งข้อความสั้นร่วมลงคะแนนโหวตรายการต่าง ๆ
  หรือร่วมแสดงความคิดเห็น กับรายการต่าง ๆ เป็นต้น

  กลุ่มธุรกิจดำเนินการจัดหาและผลิตรายการ

-   ธุรกิจผลิตและจัดหารายการบันเทิงและสารคดี

  ดำเนินงานโดย บริษัท บีอีซี เวิลด์ จำกัด (มหาชน) บริษัท รังสิโรตม์วนิช จำกัด บริษัท
  นิวเวิลด์ โปรดั๊กชั่น จำกัด บริษัท บางกอกเทเลวิชั่น จำกัด บริษัท ทีวีบีทรี เน็ตเวอร์ค จำกัด
  บริษัท บีอีซี อินเตอร์เนชั่นแนล ดิสทริบิวชั่น จำกัด และบริษัท บีอีซี – เทโร เอ็นเตอร์เทนเม้นท์
  จำกัด (มหาชน)

  การที่จัดตั้งบริษัทผู้จัดหาและผลิตรายการเป็นจำนวนหลายบริษัทในกลุ่มนี้
  เพื่อให้มีความคล่องตัวในการติดต่อกับทีมงานผู้ผลิตรายการอิสระ
  และสร้างให้เกิดการแข่งขันกันเองในด้านการจัดหาหรือผลิตรายการที่มีคุณภาพ
  ลักษณะการดำเนินธุรกิจของบริษัทที่กล่าวถึงข้างต้นมีลักษณะเหมือนกัน
  คือบริษัทเหล่านี้จะหาเวลาแพร่ภาพจากทางสถานีโทรทัศน์ไทยทีวีสีช่อง 3
  ซึ่งโดยส่วนใหญ่จะเป็นช่วงเวลาตั้งแต่ 18.00 น. ถึง 22.30 น. ( ช่วงเวลาก่อนข่าวภาคค่ำ
  และหลังข่าวภาคค่ำ )
  โดยบริษัทเหล่านี้จะได้รับการแบ่งเวลาโฆษณามาบางส่วนตามการตกลงกับทางสถานีผู้เป็นเจ้าของเวลา
  และเวลาโฆษณาดังกล่าวจะถูกนำไปเสนอขายต่อให้แก่บริษัทโฆษณาหรือเจ้าของผลิตภัณฑ์หรือบริการเพื่อแพร่ภาพโฆษณาสินค้า
  ดังนั้น รายได้หลักของบริษัทเหล่านี้จึงมาจากการขายเวลาโฆษณาเป็นหลัก

1.  ลักษณะของผลิตภัณฑ์หรือบริการ

  รายการโดยส่วนใหญ่ที่แพร่ภาพในช่วงเวลาไพร์มไทม์(Prime Time) จะเป็นรายการที่จัดหา
  หรือควบคุมการผลิตมาจากบริษัท บีอีซี เวิลด์ จำกัด (มหาชน), บริษัท รังสิโรตม์วนิช จำกัด,
  บริษัท นิวเวิลด์ โปรดั๊กชั่น จำกัด และบริษัท บางกอกเทเลวิชั่น จำกัด
  โดยบริษัทดังกล่าวจะเป็นผู้หารายการให้แก่สถานีวิทยุโทรทัศน์ไทยทีวีสีช่อง 3
  โดยเฉพาะส่วนการผลิตละครนั้น
  บริษัทในเครือดังกล่าวจะทำการว่าจ้างผู้ผลิตรายการอิสระหลายรายอาทิ เช่น บริษัท ยูม่า 99
  จำกัด บริษัท บรอดคาสไทย เทเลวิชั่น จำกัด บริษัท เมคเกอร์กรุ๊ป จำกัด บริษัท ทีวีซีน จำกัด
  บริษัท ฮูแอนด์ฮู จำกัด บริษัท ทูอินวัน จำกัด บริษัท รีไมน์ โปรดั๊กชั่น จำกัด และบริษัท โพลี่พลัส
  จำกัด เป็นต้น เพื่อให้ดำเนินการผลิตละครให้

2.  การตลาดและภาวะการแข่งขัน

  จากวัตถุประสงค์ในการจัดตั้งบริษัทในธุรกิจนี้เพื่อผลิตรายการให้กับสถานีวิทยุโทรทัศน์ช่อง 3
  เป็นหลักเพื่อให้เกิดการแข่งขันในด้านการจัดหารายการและผลิตรายการที่มีคุณภาพ อย่างไรก็ตาม
  กลุ่มลูกค้าของบริษัทก็คือผู้ชมรายการ
  ดังนั้นกลุ่มบริษัทจะต้องแข่งขันด้านคุณภาพของรายการกับสถานีอื่น ๆ ในช่วงเวลาเดียวกัน

กลยุทธ์ในการแข่งขัน

  เนื่องจากรายได้ของธุรกิจนี้เป็นรายได้จากการขายเวลาโฆษณาในช่วงเวลาไพร์มไทม์
  ซึ่งเป็นรายได้หลักของกลุ่มบริษัท
  ประกอบการแข่งขันเพื่อแย่งชิงส่วนแบ่งตลาดในช่วงเวลาดังกล่าวทั้งจากผู้ประกอบการรายเดิม
  และผู้ประกอบรายใหม่ที่จะเข้ามาในอนาคต
  กลุ่มบริษัทจะใช้กลยุทธ์ในการกำหนดกลุ่มเป้าหมายให้ชัดเจนและควบคุมคุณภาพของรายการโดยเฉพาะรายการละคร
  กลุ่มบริษัทมีนโยบายที่ให้บริษัทที่รับทำละคร
  ผลิตรายการให้เสร็จสมบูรณ์ก่อนที่จะเริ่มแพร่ภาพเพื่อให้การถ่ายทำเป็นไปโดยสมบูรณ์และมีคุณภาพ
  ไม่เสี่ยงต่อการถ่ายทำไม่เสร็จ
  และกลุ่มบริษัทไม่มีนโยบายที่จะยืดเนื้อหาของรายการมากกว่าที่ควรจะเป็น
  เพื่อไม่ให้เกิดความไม่น่าสนใจและเอาเปรียบผู้ชม นอกจากนี้จะพยายามคัดสรร
  เลือกผู้ผลิตรายการให้เหมาะสมกับประเภทรายการ หรือเรื่องที่จะทำการผลิต
  ทั้งนี้ผู้ผลิตรายการจะมีความถนัดแตกต่างกันออกไป เพื่อให้คุณภาพของละครมีความสมบูรณ์ที่สุด
  นอกจากนี้กลุ่มบริษัทยังใช้กลยุทธ์ในการสร้างความต่อเนื่องในฐานลูกค้า
  โดยให้ผู้ชมมีส่วนร่วมในรายการนอกจากการรับชมเพียงอย่างเดียวโดยจัดกิจกรรมต่าง ๆ เช่น
  การโทรเข้ามาตอบคำถามชิงรางวัล หรือ การที่นำรางวัลไปแจกผู้ชมที่ชมช่อง 3 เมื่อออกสำรวจ
  การส่งข้อความสั้นเพื่อแสดงความคิดเห็นกับรายการฯลฯ

3.  การจัดหาผลิตภัณฑ์และบริการ

  การดำเนินการของบริษัทผู้จัดหาและผลิตรายการ ประกอบด้วย การผลิตรายการเอง
  การว่าจ้างให้ผู้ผลิตรายการอิสระรายอื่นทำการผลิตรายการให้
  และการซื้อภาพยนตร์ทั้งจากในและต่างประเทศ โดยส่วนใหญ่แล้ว
  ทางกลุ่มบริษัทผู้จัดหาและผลิตรายการมีนโยบายที่จะว่าจ้างผู้ผลิตรายการอิสระ
  หรือซื้อรายการประเภทภาพยนตร์เป็นส่วนใหญ่
  เพื่อควบคุมต้นทุนและค่าใช้จ่ายให้มีประสิทธิภาพมากขึ้น
  แต่จะมีเป็นบางครั้งบางคราวเท่านั้นที่จะมีการผลิตรายการขึ้นมาเอง โดยมีรายละเอียด ดังนี้

1.  การผลิตรายการขึ้นมาเอง

  บริษัทผู้จัดหาและผลิตรายการเองจะดำเนินการผลิตรายการขึ้นมาเองเพื่อการแพร่ภาพในโอกาสพิเศษ
  และเรื่องที่จะผลิตขึ้นมานั้นจะเป็นเสมือนการนำเสนอรายการดีๆ ให้แก่ผู้ชมโดยไม่หวังรายได้
  ซึ่งในอดีตเคยผลิตละครเรื่อง สมเด็จพระศรีสุริโยทัย

2.  การว่าจ้างผู้ผลิตอิสระรายอื่น ๆ

  บริษัทจะว่าจ้างให้ผู้ผลิตรายการอิสระอื่นๆ ผลิตรายการให้
  ซึ่งโดยส่วนใหญ่จะเป็นรายการประเภทละครโทรทัศน์
  ลิขสิทธิ์ของละครที่บริษัทว่าจ้างให้ผู้ผลิตรายการอิสระทำให้นั้นจะตกเป็นของบริษัท
  ในการดำเนินงานบริษัทจะทำหน้าที่เป็นตัวกลางที่จะประสานงานระหว่างผู้ผลิตรายการอิสระ
  และทางสถานีวิทยุโทรทัศน์ไทยทีวีสี ช่อง 3
  จะเข้ามามีส่วนร่วมในการคัดเลือกรายการที่จะแพร่ภาพทางสถานี
  และให้ความช่วยเหลือในด้านอุปกรณ์ และบุคลากรในกระบวนการที่เกี่ยวข้องแก่บริษัทด้วย เช่น
  ให้ยืมอุปกรณ์การบันทึกเสียงพร้อมเจ้าหน้าที่ควบคุมอุปกรณ์หรือให้ใช้ห้องส่ง
  เพื่อบันทึกละครพร้อมอุปกรณ์ในการบันทึกรายการในสถานที่ด้วย

  ต้นทุนค่าละครโทรทัศน์

  ต้นทุนการผลิตละครมีความไม่แน่นอน ขึ้นอยู่กับประเภทของละคร สถานที่ และอุปกรณ์ที่จะถ่ายทำ
  เวลาที่จะนำละครออกแพร่ภาพ ดารานำแสดง
  และรูปแบบของการดำเนินกิจการและข้อตกลงระหว่างสถานีโทรทัศน์และผู้ผลิตรายการ
  ซึ่งต้นทุนค่าจัดทำละครเรื่องหนึ่งโดยทั่วไปมีมูลค่าประมาณ 1,000,000 บาทต่อ 1
  ชั่วโมงการแพร่ภาพ

  ปัญหาที่พบในการผลิตรายการ

  การผลิตรายการละครโทรทัศน์ในปัจจุบันมีการแข่งขันกันมากขึ้น
  ดังนั้นอุปสรรคที่จะมีผลกระทบต่อการผลิตละครโทรทัศน์ คือ ปัญหาลิขสิทธิ์ของบทประพันธ์ ทั้งนี้
  เนื่องจากบทประพันธ์ส่วนใหญ่ที่มีผู้แต่งขึ้นไว้แล้วมีจำนวนจำกัด ดังนั้น
  จึงมีผู้ผลิตหลายคนนำเอาบทประพันธ์ ที่ได้นำไปผลิตเป็นละครโทรทัศน์มาก่อนแล้วมาผลิตใหม่อีก
  ประกอบกับบทประพันธ์ส่วนใหญ่จะถูกนำไปลงตีพิมพ์ในนิตยสาร และอาจมีผู้ซื้อลิขสิทธิ์ไว้แล้ว
  ทำให้เป็นอุปสรรคต่อการนำบทประพันธ์มาผลิตเป็นละครได้
  ดังนั้นผู้ผลิตรายการละครโทรทัศน์จึงต้องเตรียมบุคลากรที่มีความสามารถในด้านการแต่งบทประพันธ์ขึ้น
  เพื่อผลิตละครโดยเฉพาะ หรือทำสัญญาตกลงระหว่างผู้ผลิตรายการ และผู้เขียนบทประพันธ์
  ให้แต่งบทประพันธ์โดยมีวัตถุประสงค์เพื่อการนำบทประพันธ์ไปผลิตละครโทรทัศน์

  3.) การซื้อรายการภาพยนตร์

  นอกจากการว่าจ้างผู้ผลิตรายการอิสระให้ผลิตละครโทรทัศน์ให้แล้ว บริษัท บีอีซี เวิลด์ จำกัด
  (มหาชน) และบริษัท รังสิโรตม์วนิช จำกัด
  ยังได้มีการซื้อภาพยนตร์ทั้งในและต่างประเทศที่เคยได้รับความนิยมเพื่อนำมาแพร่ภาพด้วย
  ทั้งนี้บริษัทจะซื้อภาพยนตร์ต่างๆ
  ไว้ก่อนล่วงหน้าเพื่อเลือกภาพยนตร์ที่เหมาะสมกับช่วงเวลาแพร่ภาพในอนาคต

  แหล่งที่มาของรายการภาพยนตร์

  บริษัทซื้อภาพยนตร์เพื่อการนำมาแพร่ภาพทางโทรทัศน์ไทยทีวีสีช่อง3เป็นหลัก
  ส่วนมากจะจัดซื้อต่างประเทศมากกว่าการซื้อภาพยนตร์ไทย
  เนื่องจากภาพยนตร์ต่างประเทศมีความหลากหลายมากกว่า
  แต่ก็ยังเป็นสัดส่วนน้อยกว่ารายการที่เป็นละครที่ผลิตในประเทศที่มีโอกาศได้รับความนิยมมากกว่า

  ต้นทุนค่าภาพยนตร์

  การซื้อภาพยนตร์แต่ละประเภทของทางบริษัทนั้นจะไม่สามารถทราบราคาที่แน่นอนได้
  เนื่องจากการตัดสินใจซื้อภาพยนตร์แต่ละเรื่อง
  ประกอบไปด้วยการผสมผสานระหว่างความเชื่อมั่นในโอกาสสร้างความนิยมของผู้ชม
  ซึ่งขึ้นอยู่กับคุณภาพ และเนื้อหาสาระของภาพยนตร์แต่ละประเภท
  และลักษณะของสัญญาการซื้อ-ขายภาพยนตร์ระหว่างบริษัท
  และบริษัทที่เป็นเจ้าของลิขสิทธิภาพยนตร์
  รวมถึงสิทธิในการแพร่ภาพได้กี่ครั้งต่อระยะเวลาของลิขสิทธิ์
  ซึ่งส่วนใหญ่จะกำหนดให้สามารถแพร่ภาพได้ 2 ครั้งในช่วงเวลา 3 ปี

  ปัญหาที่พบในการจัดซื้อรายการภาพยนตร์

  ปัญหาในการซื้อภาพยนตร์ของบริษัท คือ
  ภาพยนตร์ส่วนใหญ่มีการนำเสนอในตลาดไปแล้วทั้งในโรงภาพยนตร์และในรูปของวิดีโอ วีซีดี
  หรือดีวีดี อีกทั้งรายการต่างประเทศยังไม่เป็นที่นิยมโดยผู้ชมกลุ่มใหญ่ จะได้ผู้ชมเฉพาะกลุ่มเท่านั้น
  โอกาสที่ภาพยนตร์ต่างประเทศจะประสบความสำเร็จมีผู้ชมกลุ่มใหญ่จึงมีค่อนข้างน้อย
  แต่ก็ให้ความสะดวกในการจัดหาเพราะหาง่ายมีเป็นจำนวนมากและมีต้นทุนโดยเฉลี่ยต่ำกว่ารายการที่ผลิตในประเทศ
  ดังนั้นการตัดสินใจซื้อภาพยนตร์ต่างประเทศจะต้องมีความพิถีพิถันมากขึ้น
  เพราะถ้าหากภาพยนตร์ที่ซื้อมาไม่ตรงกับความต้องการของผู้ชม
  อาจทำให้เกิดการสิ้นเปลืองและมีผลกระทบต่องบประมาณการจัดหารายการทั้งหมดอีกด้วย
  นอกจากนี้ความแตกต่างระหว่างรสนิยมของคนไทย และผู้ผลิตภาพยนตร์ต่างประเทศ
  ภาพยนตร์บางรูปแบบเมื่อนำมาแพร่ภาพแล้วได้รับความสนใจจากผู้ชมมากเป็นพิเศษ
  แต่อาจจะไม่สามารถจัดหานำมาได้อีก เนื่องจากภาพยนตร์แนวดังกล่าวไม่มีการผลิตต่อ
  เพราะภาพยนตร์แนวนั้นๆไม่ได้รับความนิยมในประเทศที่ผลิต
  อีกทั้งยังการแข่งขันการซื้อภาพยนตร์จากผู้ประกอบการโทรทัศน์ระบบบอกรับเป็นสมาชิก
  (เคเบิ้ลทีวี) ที่เหมาะกว่าในการให้บริการต่อผู้ชมเฉพาะกลุ่ม

-   ธุรกิจผลิตรายการแสดง ส่งเสริมการจัดจำหน่ายเพลง กิจกรรมรณรงค์

  ดำเนินการโดย บริษัท บีอีซี – เทโร เอ็นเตอร์เทนเม้นท์ จำกัด จำกัด (มหาชน) บริษัท
  ไทยทิคเก็ตมาสเตอร์.คอม จำกัด บริษัท ธีมสตาร์ จำกัด บริษัท บีอีซี-เทโร เอ็กซ์ซิบิชั่น จำกัด
  บริษัท โซนี่ มิวสิค บีอีซี เทโร เอนเทอร์เทนเม้นท์ จำกัด และบริษัท เอสเอ็มบีที พับลิชชิ่ง
  (ประเทศไทย) จำกัด

1.  ลักษณะของผลิตภัณฑ์หรือบริการ

  ลักษณะของผลิตภัณฑ์ของบริษัท ในปัจจุบัน ได้แก่

-   การจัดหารายการแสดงและจัดกิจกรรม ได้แก่ การแสดงดิสนี่ย์ ออน ไอซ์
    การจัดประกวดมิสไทยแลนด์เวิล์ด การจัดแสดงคอนเสิร์ตโดยศิลปินต่างประเทศ
    การจัดกิจกรรมด้านกีฬา ดำเนินการโดยบริษัท บีอีซี – เทโร เอ็นเตอร์เทนเม้นท์ จำกัด
    จำกัด (มหาชน) รวมถึงการให้เช่าสถานที่สำหรับการจัดการแสดง
    และยังมีการขยายการแสดงโชว์ต่าง ๆ สู่ตลาดต่างประเทศ ดำเนินการโดยบริษัทร่วม “บริษัท
    ธีมสตาร์ จำกัด”

-   ธรุกิจการให้บริการจัดกิจกรรมส่งเสริมกิจกรรมการตลาดและกิจกรรมรณรงค์ต่างๆ
    รวมถึงธุรกิจเกี่ยวเนื่อง ดำเนินการโดยบริษัทย่อย บริษัท บีอีซี-เทโร เอ็กซ์ซิบิชั่น จำกัด เช่น
    การจัดกิจกรรมแนะนำสินค้า ส่งเสริมการขาย

-   การบริการโฆษณา ส่งเสริมการขาย รับจองและขายบัตรเข้าชมการแสดงต่างๆ
    ซึ่งดำเนินการโดยบริษัทย่อย บริษัท ไทยทิคเก็ตมาสเตอร์.คอม จำกัด
    ซึ่งให้บริการแก่การจัดแสดงของบริษัทแม่ และบริษัทภายนอกอื่นๆ
    ไม่ว่าจะเป็นการจำหน่ายตั๋วคอนเสริต์ การแสดงละครเวที ฯลฯ

-   การผลิตและส่งเสริมการจัดจำหน่ายเพลง ดำเนินการโดยบริษัทร่วม “บริษัท โซนี่ มิวสิค บีอีซี
    เทโร เอนเทอร์เทนเมนต์ จำกัด” โดยมีบริษัทร่วม บริษัท เอสเอ็มบีที พับลิชชิ่ง
    (ประเทศไทย) จำกัด ถือครองดูแลและจัดการลิขสิทธิ์เนื้อร้องและทำนองเพลง

-   ธุรกิจบริหารและจัดการทีมฟุตบอล ขายของที่ระลึก
    รวมถึงธุรกิจเกี่ยวเนื่องกับทีมฟุตบอลอยู่ในระหว่างดำเนินการ

    1.  การตลาดและภาวะการแข่งขัน

  ภาวะการแข่งขันและกลยุทธ์ในการแข่งขัน

  เนื่องจากการดำเนินการในธุรกิจนี้มีกิจกรรมที่ค่อนข้างหลากหลาย
  และมุ่งเน้นไปที่การเสริมสร้างความบันเทิงให้กับผู้ชมเป็นหลัก
  จึงยากต่อการที่จะระบุถึงคู่แข่งอย่างชัดเจน
  อย่างไรก็ตามการประกอบธุรกิจของกลุ่มนี้มีรายได้หลักมากกว่าครึ่ง
  เกิดจากการจัดการแสดงสดซึ่งมีบุคลิกเด่นเฉพาะตัวที่เน้นเฉพาะการจัดการแสดงที่เป็นนานาชาติ
  ซึ่งมีผู้ประกอบการน้อยราย ประกอบกับบริษัทในกลุ่มมีประวัติการทำงานและผลงานเด่น
  เมื่อคำนึงรวมถึงศักยภาพในการประชาสัมพันธ์
  และการส่งเสริมการขายที่ได้รับการสนับสนุนจากบริษัทย่อยรายอื่นในกลุ่มที่ดำเนินธุรกิจทั้งสื่อโทรทัศน์
  และสื่อวิทยุ ประกอบกับกลุ่มบริษัทมีธุรกิจรับจองและขายบัตรเข้าชมการแสดงต่างๆ
  ซึ่งถือเป็นข้อได้เปรียบกว่าคู่แข่งขันรายอื่น
  บริษัทจึงเป็นตัวเลือกรายต้นๆของผู้ที่คิดจะมีการแสดงในลักษณะดังกล่าวนี้ในประเทศไทย
  จึงทำให้บริษัทน่าจะมีโอกาสที่จะประสบความสำเร็จได้ดีกว่าผู้ประกอบการรายอื่น ๆ

กลุ่มลูกค้าเป้าหมาย

  จากการประกอบธุรกิจในส่วนนี้มีความหลากหลาย กลุ่มลูกค้าเป้าหมายจึงต่างกันออกไป
  ในส่วนของการจัดการแสดงนั้นกลุ่มเป้าหมายเป็นบุคคลที่มีกำลังซื้อสูง
  มีการศึกษาดีสนใจในสิ่งต่างๆ
  อีกทั้งยังได้ชาวต่างชาติที่อาศัยอยู่ในประเทศเป็นลูกค้ากลุ่มใหญ่อีกด้วย
  ในส่วนของการจัดกิจกรรมรณรงค์นั้นจะได้ลูกค้าที่เป็นเจ้าของสินค้าที่ต้องการสร้างความสนใจในสินค้าของตนเป็นพิเศษ
  หรือต้องการเข้าถึงลูกค้าในระดับใกล้ชิดมากกว่าการโฆษณาตามปกติซึ่งก็มีหลากหลาย
  ในส่วนของการให้บริการ โฆษณา ส่งเสริมการขาย รับจองและขายบัตรเข้าชมการแสดงต่างๆนั้น
  ลูกค้าหลักนอกจากบริษัทแม่แล้วยังได้แก่ผู้สนใจจัดกิจกรรมการแสดงต่างๆ
  ที่อาจดูเหมือนเป็นคู่แข่งกับเราแต่ในข้อเท็จจริงแล้วมีลักษณะเกื้อหนุนช่วยกันสร้างตลาดมากกว่า
  ประกอบกับประสิทธิภาพของบริษัทเป็นที่เด่นชัดจึงมีส่วนแบ่งตลาดสูงมากกว่าใครๆ
  ในส่วนของการส่งเสริมการจำหน่ายเพลงนั้นกลุ่มเป้าหมายก็เป็นผู้นิยมเพลงในวงกว้างทั่วๆไป

2.  การจัดหาผลิตภัณฑ์และบริการ

  บริษัท บีอีซี-เทโร เอ็นเตอร์เทนเม้นต์ จำกัด(มหาชน) ได้ขยายงานด้านบันเทิง อย่างต่อเนื่อง
  มีประวัติการทำงานและผลงานเด่น เมื่อคำนึงรวมถึงศักยภาพในการประชาสัมพันธ์
  และการส่งเสริมการขาย
  ที่ได้รับการสนับสนุนจากบริษัทย่อยรายอื่นในกลุ่มที่ดำเนินธุรกิจทั้งสื่อโทรทัศน์ และสื่อวิทยุ
  รวมถึงข้อได้เปรียบด้านการจัดหาสถานที่การจัดการแสดง
  บริษัทจึงเป็นตัวเลือกรายต้นๆของผู้ที่คิดจะมีการแสดงในลักษณะดังกล่าวนี้ในประเทศไทย
  ทั้งในแง่ของศิลปินนักแสดง และของผู้จัดรายการเองซึ่งเป็นลูกค้ารับบริการรับจองและขายบัตร
  การจัดหาผลิตภัณฑ์จึงขึ้นอยู่กับภาวะเศรษฐกิจและบรรยากาศโดยรวมว่าเอื้อให้โอกาศให้มีการแสดงเช่นว่านี้มากน้อยเพียงใด
  แต่ก็ยังต้องอิงภาวะและโอกาสเยี่ยงว่านั้นในระดับภูมิภาคด้วย
  เนื่องจากศิลปินต่างชาติที่จะมาแสดงในไทยนั้นมักจะต้องดูโอกาสในระดับภูมิภาคด้วยเพื่อให้คุ้มต่อการเตรียมการเดินทางมายังภูมิภาคแถบนี้

ธุรกิจจัดจำหน่ายและให้เช่าวีดีโอเทป วีซีดี ดีวีดี

ดำเนินการโดยบริษัท ซีวีดี เอ็นเตอร์เทนเมนท์ จำกัด (มหาชน)และบริษัทย่อย ซึ่งเป็นบริษัทร่วม ของบริษัท บีอีซี เวิลด์ จำกัด(มหาชน) และธุรกิจนี้มีสัดส่วนรายได้ไม่เกินร้อยละ 10 ของรายได้รวมตามงบกำไรขาดทุน จึงอธิบายการประกอบธุรกิจโดยสังเขป (หากต้องการข้อมูลเพิ่มเติมสามารถศึกษาได้จาก “รายงานการเปิดเผยข้อมูลเพิ่มเติมตามแบบ 56-1 ของ บมจ.ซีวีดี เอ็นเตอร์เทนเมนท์”)

1.  ลักษณะของผลิตภัณฑ์หรือบริการ

    ลักษณะของผลิตภัณฑ์หรือบริการของบริษัทในกลุ่มซีวีดีสามารถสรุปได้ดังนี้

+-------------------+--------------------------------------------------+
| บริษัท              | ลักษณะการดำเนินธุรกิจ                                |
+-------------------+--------------------------------------------------+
| บริษัท ซีวีดี          | -   Holding Company                              |
| เอ็นเตอร์เทนเมนท์    |                                                  |
| จำกัด (มหาชน)      | (เมื่อกันยายน 2545 ได้หยุดดำเนินงานส่วนงานโรงงานชลบุรี    |
| (CVDE)            | ซึ่งผลิตวีดีโอเป็นสินค้าหลัก                              |
|                   | เน                                               |
|                   | ื่องจากปัจจุบันความต้องการตลับวีดีโอในท้องตลาดลดลงอย่างมาก) |
+-------------------+--------------------------------------------------+
| บริษัทย่อย           | -   เป็นผู้ติดต่อขอซื้อลิขสิทธิ์ภาพยนตร์ที่จัดหามาจากต่างประเทศ  |
|                   |     ตามระยะเวลา                                  |
| บริษัท ซีวีดี          |                                                  |
| อินเตอร์เนชั่นแนล     | -   เป็นผู้ทรงสิทธิ์ (Licensee)                        |
| จำกัด (CVDI)       |     สามารถจัดทำผลิตภัณฑ์ในรูปของสื่อต่างๆ เช่น วีดีโอซีดี     |
|                   |     (ดีวีดี ส่วนใหญ่จะนำเข้าจากต่างประเทศ)              |
|                   |     จำหน่ายให                                     |
|                   | ้แก่ลูกค้าในประเทศไทยพร้อมลิขสิทธิ์ของสตูดิโอส่วนใหญ่ในฮอลลีวู้ด |
|                   |     เครือเมเจอร์กรุ๊ป ประเทศสหรัฐอเมริกา               |
|                   |     และภาพยนตร์จีนของ เอชเค ทีวีบี ฮ่องกง              |
|                   |     รวมทั้งเป็นผู้จัดจำหน่าย ภาพยนตร์ของค่ายอิสระจากอเมริกา |
|                   |     ภาพยนตร์จีนม้วนเดียวจบ ภาพยนตร์ไทย ละครไทย ตลก    |
|                   |     เป็นต้น                                        |
+-------------------+--------------------------------------------------+

3.2 การตลาดและภาวะการแข่งขัน

  กลยุทธ์การแข่งขัน

  เป้าหมายในการดำเนินธุรกิจของบริษัท คือ ดำเนินธุรกิจการบันเทิง
  ด้านการจัดการลิขสิทธิ์ภาพยนตร์
  เพื่อให้ได้สินค้าที่มีคุณภาพตามมาตรฐานสากลด้วยราคาที่เป็นธรรม และมีการบริการประทับใจ
  บริษัทมีกลยุทธ์ที่สำคัญในการแข่งขันกับคู่แข่งขันดังนี้

1.  การจัดหาสินค้าที่มีคุณภาพตามมาตรฐานสากล
    โดยการสรรหาภาพยนตร์คุณภาพจากทั้งในและต่างประเทศ
    นำมาจัดทำผลิตภัณฑ์ในรูปของสื่อต่าง ๆ ที่ให้เสียงและภาพที่คมชัด

2.  การกำหนดราคาที่สามารถแข่งขันได้
    บริษัทมีนโยบายที่กำหนดราคาสินค้าที่เป็นธรรมกับผู้บริโภคและเป็นราคาที่สามารถแข่งขันกับคู่แข่งรายอื่น
    ๆ ได้

3.  การบริการที่รวดเร็วและตรงต่อเวลา
    บริษัทได้ให้ความสำคัญกับกำหนดเวลาส่งสินค้าตามตารางการออกภาพยนตร์ของทุกเดือน
    บริษัทมีการส่งสินค้าให้กับลูกค้ากลุ่มต่าง ๆ อย่างรวดเร็วและตรงเวลา
    เพื่อให้ผู้บริโภคได้รับชมภาพยนตร์คุณภาพพร้อมกับทั่วประเทศ
    นอกจากนี้บริษัทยังได้รับรองคุณภาพด้านระบบการบริหารคุณภาพของบริษัทด้วย ISO
    9001:2000

  ลักษณะลูกค้าและกลุ่มลูกค้าเป้าหมาย

  ลูกค้าของกลุ่มซีวีดีสามารถจัดเป็นประเภทต่าง ๆ ได้ดังนี้

1.  ประเภทผู้ค้าส่ง ซึ่งจัดอยู่ในประเภทธุรกิจขายขาด ส่วนใหญ่จะเป็นตัวแทนจำหน่ายค้าส่ง
    ห้างสรรพสินค้า และ Super Discount Store

2.  ประเภทตัวแทนจำหน่าย ซึ่งจัดอยู่ในประเภทธุรกิจศูนย์เช่า และขายขาด มี 13
    รายโดยแบ่งเขตรับผิดชอบในแต่ละภาคของประเทศไทยอย่างชัดเจน
    ส่วนใหญ่จะเป็นลูกค้าเก่าที่ทำธุรกิจต่อเนื่องมาตั้งแต่เริ่มต้น
    และมีความสัมพันธ์อันดีกับลูกค้ารายย่อยในเขตพื้นที่ที่รับผิดชอบ

3.  ประเภทศูนย์เช่าวีดีโอ ร้านจำหน่ายวีดีโอ และศูนย์วีดีโอประเภท Chain Store ต่าง ๆ
    ซึ่งจัดอยู่ในประเภทธุรกิจศูนย์เช่าและขายขาด เช่น TSUTAYA VIDEO EZY แมงป่อง เป็นต้น

  สภาพการแข่งขัน

  ปัจจุบันภาพยนตร์ที่ผู้บริโภคในประเทศนิยมได้แก่ ภาพยนตร์ฝรั่งทั้งจากเครือเมเจอร์ในฮอลลีวู้ด
  และจากค่ายอิสระ ภาพยนตร์จีน (ม้วนเดียวจบ)จากฮ่องกง
  ภาพยนตร์จีนชุดยาวจากฮ่องกงหรือเกาหลี และภาพยนตร์ไทย เป็นต้น คู่แข่งหลักของบริษัทมีอยู่ 7
  รายได้แก่ บจ.ไร้ท์พิจเจอร์ บจ.ไรท์บียอน บจ.แคทาลิสท์ อัลลายแอนท์ ประเทศไทย
  บจ.แปซิฟิค มาร์เก็ตติ้ง แอนด์ เอ็นเตอร์เทนเม้นท์ บจ.แมงป่อง บจ.เจ-บิ๊คส์ ฟิล์ม
  และบจ.ยูไนเต็ด โฮมเอ็นเตอร์เทนเมนท์
  ซึ่งบริษัทเหล่านี้ต่างเป็นผู้ประกอบการชั้นนำในประเทศทั้งสิ้น

  3.3 การจัดหาผลิตภัณฑ์หรือบริการ

  ผลิตภัณฑ์หลักของบริษัท จะประกอบด้วย ลิขสิทธิ์ภาพยนตร์
  ซึ่งก่อนจะติดต่อกับต่างประเทศเพื่อขอซื้อลิขสิทธิ์
  บริษัทจะพิจารณาจากคุณภาพของภาพยนตร์ที่ผู้สร้างในแต่ละค่ายภาพยนตร์ว่า
  มีจำนวนภาพยนตร์ที่มีชื่อเสียงสร้างออกมาในจำนวนที่เหมาะสมคุ้มกับการลงทุนหรือไม่
  หากคุ้มกับการลงทุนจะดำเนินติดต่อขอซื้อลิขสิทธิ์ ซึ่งภาพยนตร์ที่มีชื่อเสียงส่วนใหญ่ CVDI
  จะเป็นเจ้าของลิขสิทธิ์แต่ผู้เดียวในประเทศไทย
  โดยแหล่งที่มาของลิขสิทธิ์ส่วนใหญ่จะเป็นภาพยนตร์ฮอลลีวู้ดของเครือเมเจอร์กรุ๊ปจากประเทศสหรัฐอเมริกา
  ส่วนภาพยนตร์จีนของเอชเค ทีวีบี จะมาจากฮ่องกง

-   ธุรกิจต่อเนื่องและสนับสนุน

  ดำเนินการโดย บริษัท บีอีซี แอสเซท จำกัด บริษัท บีอีซี ไอที โซลูชั่น จำกัด บริษัท บีอีซี
  บรอดคาส-ติ้ง เซ็นเตอร์ จำกัด บริษัท สำนักข่าวบีอีซี จำกัด และบริษัท บีอีซี สตูดิโอ จำกัด

1.  ลักษณะของผลิตภัณฑ์หรือบริการ

  บริษัทในธุรกิจนี้ จะผลิตหรือให้บริการเพื่อสนับสนุนงานหลักของธุรกิจโทรทัศน์
  หรือสนับสนุนงานบริหารของกลุ่ม สามารถสรุปได้ดังนี้

1.  งานสนับสนุนงานบริหารและธุรการทั่วไป ได้แก่ บริษัท บีอีซี แอสเซท จำกัด ซึ่งเป็นผู้จัดหา
    และให้เช่าทรัพย์สินแก่บริษัทในกลุ่ม ส่วนบริษัท บีอีซี ไอที โซลูชั่น จำกัด ซึ่งเป็นผู้จัดหา
    และให้บริการด้านคอมพิวเตอร์ให้แก่บริษัทในกลุ่ม และบริษัท บีอีซี บรอดคาสติ้ง เซ็นเตอร์
    จำกัด ซึ่งเป็นผู้ให้บริการในการดำเนินการออกอากาศ

2.  งานสนับสนุนและต่อเนื่องของธุรกิจโทรทัศน์ ซึ่งมีโครงการที่จะดำเนินการในอนาคต ได้แก่

    1.  บริษัท สำนักข่าวบีอีซี จำกัด มีโครงการที่จะให้ “ข่าว” เป็นผลิตภัณฑ์หลัก
        โดยอาจจะแยกประเภทแตกย่อยออกไปอีก เช่น ข่าวการเมือง ข่าวเศรษฐกิจ
        ข่าวต่างประเทศ ข่าวอาชญากรรม ข่าวสังคม ข่าวบันเทิง ข่าวกีฬา ข่าวภูมิภาค
        สกู๊ปข่าว รายงานพิเศษ เป็นต้น

    2.  บริษัท บีอีซี สตูดิโอ จำกัด มีจะบริการหลักคือ
        ให้บริการห้องสตูดิโอพร้อมอุปกรณ์ที่ทันสมัยเพื่อการผลิตรายการ เช่น ละครโทรทัศน์
        รายการวาไรตี้โชว์ และรายการเกมโชว์ เพื่อแพร่ภาพออกอากาศทางสถานีโทรทัศน์

    1.  การตลาดและภาวะการแข่งขัน

  กลุ่มลูกค้าเป้าหมาย

  ลูกค้าหลักของธุรกิจนี้คือ บริษัทในกลุ่มบีอีซีเวิลด์
  เนื่องจากเป็นธุรกิจที่สนับสนุนและต่อเนื่องจากธุรกิจหลักของกลุ่ม
  ในช่วงที่จะเริ่มต้นจึงเน้นที่จะให้บริการให้แก่บริษัทในกลุ่ม อย่างไรก็ตาม
  ก็มีแผนที่จะสร้างลูกค้าภายนอกเช่นกัน

2.  การจัดหาผลิตภัณฑ์หรือบริการ

  งานสนับสนุนงานบริหารและธุรการทั่วไปที่ บริษัท บีอีซี แอสเซท จำกัด
  ซึ่งเป็นผู้จัดหาและให้เช่าทรัพย์สิน บริษัท บีอีซี ไอที โซลูชั่น จำกัด
  ซึ่งเป็นผู้จัดหาและให้บริการด้านคอมพิวเตอร์ ให้แก่บริษัทในกลุ่ม และบริษัท บีอีซี บรอดคาสติ้ง
  เซ็นเตอร์ จำกัด ซึ่งเป็นผู้ให้บริการในการดำเนินการออกอากาศนั้น
  ดำเนินการเพื่อให้การบริหารทรัพย์สินหรือทรัพยากรของกลุ่มบีอีซี เวิลด์
  ได้สร้างประโยชน์สูงสุดในภาพรวม
  การจัดหาผลิตภัณฑ์หรือบริการจากผู้ประกอบการทั่วไปในท้องตลาดสามารถทำได้เป็นการทั่วไป
  และการจัดหาเป็นกลุ่มก้อนจำนวนมากเช่นนี้มีผลต่อการต่อรองราคาทำให้กลุ่มสามารถจัดหาได้ในราคาที่ดีขึ้นด้วยเช่นกัน